Mengapa Pakistan dan Bangladesh Berpecah Dan Saling Membenci?

Di Malaysia, pendatang daripada Pakistan dan Bangladesh boleh dilihat di mana-mana, terutamanya di bandar besar seperti Kuala Lumpur. Siapa sangka kedua-dua etnik ini bermusuhan, sejak berdekad lamanya.

Permusuhan antara kedua negara ini berlaku kerana banyak faktor, namun sebab utamanya lebih kepada ketamakan sesebuah pihak untuk menguasai pihak yang lain. Teruskan membaca untuk fahami isu sebenar antara Pakistan dan Bangladesh.

Pada Disember 2015, kerajaan Bangladesh memanggil pulang Pesuruhjaya Tinggi nya daripada Pakistan. Hal ini berikutan ketegangan akibat daripada perbicaraan mahkamah berkaitan jenayah perang yang berlaku semasa Perang Pembebasan Bangladesh pada tahun 1971.

Kedua-dua negara ini mempunyai hubungan perdagangan dengan nilau jutaan dolar Amerika setiap tahun, namun masih menghadapi isu pertikaian politik dan sejarah masa lampau.

Jadi mengapa Bangladesh dan Pakistan memusuhi antara satu sama lain? Isu ketara antara kedua-dua negara ini bermula sejak sebelum Bangladesh mendapat kemerdekaan lagi. Apabila British menghentikan penguasaan mereka ke atas India pada tahun 1947, wilayah tersebut telah berpecah kepada Pakistan dan India.

Kedua-dua kawasan ini terbahagi sepanjang garisan keagamaan, dengan Pakistan mempunyai majoriti Muslim, dan India dengan majoriti Hindu.

Bekas wilayah British India, iaitu Bengal yang terletak di bahagian bertentangan dengan Pakistan, juga dipisahkan daripada India kerana majoriti penduduknya beragama Islam. Wilayah tersebut yang terletak timur India dinamakan semula sebagai Pakistan Timur, dan diletakkan di bawah bidang kuasa pentadbiran Pakistan.

Secara serta merta, etnik Bengali telah ditindas oleh pemerintah Pakistan mereka yang baharu. Masyarakat Bengali telah dipaksa untuk menuruti budaya Pakistan Barat, dan terdapat usaha keras untuk menggantikan bahasa Bengali dengan bahasa kebangsaan Pakistan, iaitu Urdu.

Selepas beberapa tahun usaha etnik Bengali untuk bebas daripada cengkaman Pakistan Barat melalui kemerdekaan, kerajaan Pakistan akhirnya telah melakukan tindakan di luar jangkaan, yang ramai gelarkan sebagai Pembunuhan Beramai-Ramai Bengali.

Pada Mac 1971, junta (sekumpulan pegawai tentera yang memerintah negara selepas berkuasa) ketenteraan Pakistan telah melancarkan 'Operation Searchlight', di mana tentera berkumpul dan mula menyeksa etnik Bengali, apapun agama mereka.

Tindakan ini telah mencetus Perang Pembebasan Bangladesh. Selama 8 bulan, tentera Pakistan telah membunuh antara setengah hingga 3 juta etnik Bengali, dan merogol sebanyak lebih kurang 400,000 wanita.

Apabila Pakistan mula mengebom sebahagian utara India sepanjang kempen ketenteraan mereka, India secara automatik menjadi sebahagian daripada peperangan tersebut. India berjaya menamatkan perang tersebut hanya dalam masa sebulan sahaja.

Pakistan Timur akhirnya berjaya mencapai kemerdekaan pada 26 Mac 1971, dan menjadi sebuah kerajaan dengan nama baharu, Bangladesh. Sehingga hari ini, Pakistan enggan mengakui peranan mereka dalam kejadian Pembunuhan Beramai-Ramai Bengali, dan keseluruhan jumlah kematian.

Pada tahun 2000, seorang diplomat Pakistan telah dihalau keluar daripada Bangladesh kerana mendakwa hanya sebanyak 26,000 orang Bengali sahaja yang mati ketika kejadian tersebut.

Selain itu, perbicaraan berkaitan jenayah perang tersebut masih sedang berjalan, dan baru-baru ini, 2 orang pemimpin pembangkang telah dihukum di Bangladesh atas jenayah perang.

Walaupun setelah berpuluh tahun hubungan perdagangan dan ketenteraan semakin baik antara kedua negara, terutamanya sebagai pertahanan menentang ketuanan India di wilayah tersebut, Pakistan dan Bangladesh terus dipisahkan dengan kejadian pembunuhan beramai-ramai yang lalu.

Bangladesh masih menuntut agar Pakistan mengakui akan kekejaman yang dilakukan mereka dahulu. Bangladesh turut memasukkan kejadian kejam tersebut sebagai sebahagian daripada silibus di dalam subjek pelajaran Sejarah mereka di sekolah.

Walaubagaimanapun, Pakistan dengan keras menolak tuntutan Bangladesh, dan turut merujuk kepada seorang pemimpin militan yang dihukum bunuh atas kesalahan jenayah perang sebagai seorang yang 'setia' kepada Pakistan, mengangkatnya sebagai wira.

Seperti kebanyakan negara lain yang masih menderita dek kerana peperangan lalu, sudah tentu lebih banyak masa diperlukan untuk kedua-dua negara ini untuk menyelesaikan konflik yang ada, dan terus memandang ke hadapan. Bangladesh bukanlah satu-satunya negara di kawasan tersebut yang mempunyai hubungan diplomatik yang renggang dengan Pakistan.

Selama berdekad, India juga turut terpalit dengan konflik bersama Pakistan disebabkan sebuah wilayah yang dikenali sebagai Kashmir. Menurut sejarah, kawasan berkenaan telah didiami oleh penduduk daripada latar belakang yang berbeza, beragama Buddha, Hindu, Islam, Sikh dan lain-lain. Kedua negara ini sudah berkonflik sejak ratusan tahun lalu.

Pada tahun 1846, Kashmir telah diletakkan di bawah kuasa Empayar British. Kawasan tersebut didiami oleh majoriti masyarakat Muslim, namun pemerintahnya yang dipilih oleh British adalah seorang Hindu. Perbezaan dari segi agama menyebabkan konflik bagi merebut Kashmir, terutamanya selepas Perang Dunia ke-2.

Perbezaan etnik dan agama kadang kala boleh menyebabkan berlakunya perang. Namun, sebenarnya ketamakan serta tiada sikap tolak ansur adalah faktor utama yang menyebabkan perkara seperti ini berlaku. Syukur Malaysia tidak perlu melalui fasa peperangan seperti negara-negara lain untuk mencapai pemodenan seperti hari ini. Syabas rakyat Malaysia kerana boleh bertolak ansur dan bersatu padu walaupun berbeza bangsa dan agama.


Ini Apa Yang Akan Berlaku Kepada Kehidupan Jika Bumi Berbentuk Kiub

Pada November 1884, majalah New York Times memaparkan satu kisah yang sangat menarik.

Seorang ahli astronomi yang hanya dikenali dengan nama "Arndt", mendakwa bahawa dia telah menemukan sebuah planet yang berbentuk kiub, terletak di luar orbit planet Neptun.

Kurang daripada 100 tahun kemudian, satu lagi penemuan telah berlaku. Kali ini, oleh seorang yang bukan sahaja menamakan planet tersebut, tetapi juga telah melukis peta dan lakaran kehidupan serta makhluk yang agak asing di planet itu.

Adakah ia kebetulan? Tidakkah ia gila? Ataupun, planet berbentuk kiub mungkin benar-benar wujud? Persoalannya, adakah manusia boleh hidup di planet yang berbentuk kiub?

iluminasi.com kongsikan apa yang akan berlaku kepada kehidupan manusia jika Bumi berbentuk kiub, serupa dengan dakwaan mereka yang mempercayai Bumi adalah rata.

Semua planet di alam semesta berbentuk sfera. Pernah tak anda terfikir kenapa? Jom kita patah balik masa, contoh, 4.5 bilion tahun yang lalu.

Segumpal awan besar yang terdiri daripada gas dan debu, dikenali sebagai nebula, meletup dan membentuk bintang yang panas.

Melalui tarikan gravitinya, ia telah menarik segala benda yang terdapat berhampirannya, dan membentuk cakera yang besar berputar di sekitar pusatnya.

Selepas lebih daripada beberapa pelanggaran, segala benda yang mengelilingi matahari tersebut, akhirnya membina beberapa buah "jasad" yang mempunyai pusat graviti yang kuat, dikenali sebagai planet.

Dalam mana-mana planet, tarikan graviti adalah sama daripada mana-mana bahagian ke arah pusatnya. Perkara ini adalah disebabkan oleh bentuknya yang sfera.

Dan disebabkan Bumi yang kita tinggal ini berbentuk sfera dan tarikan gravitinya adalah sama di ke mana sahaja anda pergi, ia bermakna selagi anda berpijak pada permukaan yang rata, anda akan berdiri tegak dan lurus.

Namun, apa yang anda rasa akan berlaku jika anda mencondongkan pengagihan graviti? Jadi, anda ingin hidup di hujung dunia?

Maka, anda harus pilih bahagian mana yang anda ingin tinggal, kerana jika bumi berbentuk kiub, ia mempunyai 6 bahagian. Malangnya, tiada satu bahagian pun yang menyeronokkan.

Ini kerana ke mana sahaja anda pergi, anda akan berasa seperti mendaki bukit yang curam. Di atas Bumi berbentuk kiub, tarikan graviti yang paling kuat adalah di bahagian tengah setiap daripada 6 mukanya.

Jadi semakin anda menjauhi pusatnya, semakin kuat anda rasakan ditarik oleh graviti.

Landskap di sepanjang bucu Bumi pula akan menjadi berbatu dan tandus kerana semua sumber air laut akan terkumpul di tengah setiap bahagian bumi.

Kualiti atmosfera di sepanjang bucu dan penjuru Bumi pula akan menjadi terlalu nipis untuk menampung kehidupan, atau mungkin tiada langsung hidupan.

Iklim baru bergantung kepada bagaimana Bumi berputar. Jika Bumi berputar di atas paksinya melalui 2 bahagian mukanya (satu menghadap atas dan satu ke bawah sambil berutar) maka iklim akan menjadi seperti sekarang ini, tetapi lebih ekstrem.

Bahagian muka atas dan bawah akan menjadi kutub manakala baki 4 bahagian muka lagi akan menikmati iklim khatulistiwa.

Akan tetapi, jika bumi berputar melalui penjurunya (menyenget), makan setiap bahagian akan mengalami iklim sederhana. Anda tak akan lagi dapat melihat suhu ekstrem dan pemendakan.

Malangnya, ia juga bermakna tiada lagi iklim khatulistiwa seperti sekarang. Namun, ada satu kelebihan, iaitu anda mungkin boleh berjalan ke angkasa lepas.

Disebabkan oleh atmosfera Bumi berada di kedudukannya kerana tarikan graviti, dan kerana graviti menarik dari pusat Bumi di setiap bahagian, ia bermakna lapisan atmosfera akan menjadi lebih tebal di kawasan bergraviti tinggi dan nipis menghampiri pinggir Bumi.

Malah, jika Bumi kiub ini mempunyai isipadu yang sama dengan Bumi sfera ketika ini, maka bucunya yang tajam akan "mencucuk" keluar melepasi lapisan atmosfera.

Ia menjadikan kawasan ini tidak terlindung maka tiada hidupan yang mampu hidup di sini. Tetapi, ia juga bermaksud anda boleh memakai pakaian angkasa lepas dan berdiri di bucu dan di "luar" Bumi pada masa yang sama.

Beranikah anda lakukannya? Apa lagi yang akan anda lakukan? Bolehkah kita menyesuaikan diri? Dan, apakah yang kita patut gelarkan bagi keenam-enam bahagian muka bumi? Adakah ia akan menjadi benua yang berlainan?

Tak ada siapa yang tahu, kerana Bumi tidak berbentuk kiub. (rujukan)


5 Individu Yang Mati Akibat Mencari Cara Untuk Hidup Selamanya

Walaupun kematian itu adalah pasti, namun masih terdapat ramai orang yang cuba untuk melawan takdir tersebut untuk hidup selama-lamanya.

Jika difikirkan secara logik, walaupun mampu hidup lama tetapi seseorang itu pasti tidak akan dapat menikmati hidup yang terlalu panjang disebabkan oleh faktor fizikal.

Namun sikap tamak manusia melebihi segala-galanya. iluminasi.com ingin kongsikan 5 individu yang mati disebabkan mencari penawar untuk hidup selama-lamanya.

Jika anda percaya bahawa manusia perlukan anda di satu tempat pada masa akan datang yang masih jauh, bagaimanakan cara anda untuk memastikan tubuh anda dibangunkan ketika diperlukan?

Ya, sami Buddhisma Shingon telah menggunakan teknik memumifikasi diri sendiri bagi menghentikan tubuh daripada mereput dan membusuk.

Proses ini melibatkan menahan lapar, meminum bahan seperti resin dan kemudiannya memasuki ruang kubur. Dalam beberapa kes, mereka dimasukkan ke dalam patung Buddha.

Sarung patung buddha tersebut kemudiannya disimpan dengan selamat bagi mencegah daripada sebarang kerosakan atau kerosakan dari agen penguraian semula jadi.

Teknik ini telah membunuh mereka, namun mereka percaya bahawa mereka akan dibangunkan selepas beberapa ribu atau jutaan tahun untu membantu manusia.

Selepas dibuang daripada parti Bolsheviks oleh Vladimir Lenin, ahli fizik Kesatuan Soviet, Alexander Bogdanov telah memulakan gerakan seni yang dikenali sebagai Proletkult dan membangunkan kajian teknologi, sebagai pendahulu kepada analisis sistem.

Dia juga percaya bahawa pemindahan darah adalah kunci kepada proses keremajaan dan keremajaan yang berkekalan.

Selepas menjalankan beberapa pertukaran darah, Alexander melaporkan bahawa dia mengalami peningkatan kesihatan selepas setiap satu pemindahan, sehinggalah yang terakhir kali.

Pertukaran darah oleh Alexander dengan seorang pelajar yang menderita akibat malaria telah membunuhnya. Laporan mengatakan bahawa Alexander dan pelajarnya itu mempunyai kumpulan darah yang tidak sama.

Sejarah empayar Cina mempunyai penuh dengan ciri-ciri seperti penawar, ramuan dan pil yang boleh memanjangkan nyawa. Ramai ahli kimia mendakwa telah menguasai formula dalam menghasilkannya.

Walaubagaimanapun, hakitkanya, formula tersebut bertindak sebaliknya dengan memendekkan nyawa mereka. Keracunan raksa adalah antara salah satu penyebab biasa kematian dalam kalangan kerabat diraja Cina.

Qin Shi Huang, maharaja pertama dinasti Qin, meninggal dunia ketika berusia 39 tahun. Dia telah meminum raksa yang disangkakan mampu membuatkannya hidup selama-lamanya.

Dia juga membawa bahan tersebut sehingga ke dalam kuburnya. Amalan-amalan ini sangat lazim dan berleluasa sehingga awal dan pertengahan tahun 1500an.

Amalan ini terhenti apabila mereka menyedari bahawa sebahagian daripada bahan yang mereka gunakan turut digunakan dalam pembuatan belerang.

Ahli kimia China bukan satu-satunya yang bereksperimen dengan raksa. Ahli kimi Barat juga berusaha untuk mencipta "Philosopher's Stone", iaitu bahan yang dipercayai memiliki sifat untuk meremajakan manusia dan mungkin menjadikan mereka kekal abadi.

Ramuan terpenting dalam batu tersebut adalah raksa. Sir Isaac Newton yang sangat berminat dalam penghasilan produk tersebut telah menunjukkan tanda-tanda keracunan raksa di penghujung hidupnya, termasuklah badan terketar-ketar, kekeliruan dan insomnia yang teruk.

Ramai ahli kimia yang memendekkan nyawa mereka sendiri kerana mencari keabadian. Sesetengah bahan kimia tidak dapat dibezakan dengan mudah dan bahan berintensiti tinggi memberi kesan dari masa ke masa.

Ketika dalam usaha mencari penawar hidup selamanya, Charles-Eduard Brown-Sequard mula menjalankan eksperimen ke atas ekstrak buah zakar tikus mondok dan anjing.

Dia mendakwa bahawa ia mempunyai bahan-bahan peremajaan. Walaupun Charles kekal hidup sehingga usia 76 tahun sebelum meninggal dunia, namun ramai daripada rakannya percaya bahawa bahan-bahan tersebut telah memendekkan umur seseorang.

Apabila Charles beranggapan bahawa ideanya boleh dijual, dia memberikannya secara percuma. Ia telah membuatkan ramai orang sakit dan telah membunuh beberapa daripadanya.

Pud Gavin, salah seorang yang popular dalam menggunakan penawar ini, meninggal dunia pada usia 45 tahun. Walaupun terdapat faktor-faktor lain yang menyumbang, namun ramai orang beranggapan bahawa penawar Charles hanyalah memberikan kesan plasebo.


Ini Petua Apabila Terkena Sengatan Ikan Berbisa

Antara haiwan-haiwan yang ditakuti akan sengat atau patukannya termasuklah ular, kala jengking, obor-obor dan labah-labah. Biasanya orang ramai akan takut dengan haiwan-haiwan ini.

Namun, ramai juga yang terlupa bahawa ikan juga adalah makhluk yang mampu menyengat dan memberikan kesan yang sangat menakutkan.

Sesuatu perkara yang sangat ditakuti semua pemancing, walau sehebat mana pun seseorang itu, pasti akan merasai betapa bisanya pabila disengat ikan.

Pastikan tool box anda memiliki sedikit bekalan kecemasan (first aid). Cukup dengan satu tusukan duri ikan semilang mampu membuatkan anda kelenjar dan terus termenung. Bayangkan waktu itu anda berada jauh di tengah laut.

Petua orang-orang dulu adalah dengan menyimpan 1 botol kecil berisikan cuka didalam tool box pancing anda. Pastikan ia adalah cuka makan, bukannya cuka getah. (cuka makan bukan cuka getah).

Apabila terkena sengatan ikan, tuangkan cuka pada bahagian tersebut. Rasa pedih akan dirasai, namun ia akan mengurangkan bisa ikan. Pedih disebabkan cuka menghilangkan rasa bisa sengat.

Pendek kata, bisa ikan akan menjadi neutral apabila terkena cuka, tetapi perlu bertindak pantas. Antara bisa-bisa ikan yang boleh dirawat menggunakan cuka termasuklah ikan depu, pari tuka dan semilang.

Sengat ikan yang paling bahaya adalah ketika air gerak pasang. Ia bukanlah mitos kerana ketika air gerak pasang adalah waktu ikan agresif dan liar.

Jika terkena sengatan ikan duri belalang, rasa seperti nak pitam. Bagi orang berpengalaman, ikan duri ini dipatahkan sengatnya menggunakan jari sahaja.

Tidak ketinggalan ulat bulu laut yang sangat ditakuti. Oleh itu, jika nak tukar umpan, jangan pegang umpan lama-lama menggunakan tangan sebaliknya menggunakan playar.

Kemungkinan ulat bulu laut telah terkena pada umpan, dan walaupun ketika cabut umpan tiada ulat bulu, namun duri yang tinggal boleh masuk ke dalam jari.

Jika jadi dimasuki duri ulat bulu ini, ia akan membengkak, bernanah dan berkudis yang mana sukar untuk pulih. Orang asli memberitahu supaya menggunakan tepung kanji, namun belum dicuba.

Hampir semua ikan di laut mempunyai sengat, bezanya sama ada kita tahu atau tidak sahaja sama ada sengat itu berbisa atau tidak. Kadang-kala mungkin hanya menyebabkan kegatalan biasa.

Ini adalah senarai ikan-ikan yang biasa dijumpai yang mempunyai sengat dan sengat yang berbisa. Nama kan mungkin berbeza sedikit daripada yang anda ketahui:

Jadi, kalau kena sengat dengan ikan-ikan ini, apa harus dilakukan? Pilihan terbaik adalah bergegas ke klinik atau hospital bagi mendapatkan rawatan.

Namun, jika berlaku di atas bot dan tak berkesempatan untuk ke hospital, boleh gunakan petua ini:

1) Buangkan sengat yang ada, jika masih ada cebisan terlekat pada tubuh anda

3) Letak biji asam jawa yang telah dipecahkan (jika ada) pada bahagian yang disengat

4) Kunyah pucuk daun jemuju (jika ada) dan tampal pada bahagian tersebut (daun ini sangat pahit)

5) Jika terkena sengatan ikan lepu, basuh bahagian tersebut dengan air tawar. Kemudian lap hingga betul-betul kering. Jika boleh, jangan biarkan kawasan tersebut terkena air masin semula. Kemudian tuam menggunakan ais di kawasan tersebut.

6) Jika terkena sengatan ikan kitang, lumurkan dakwat sotong pada bahagian tersebut dan biarkan hingga kering.

7) Sengat ikan tuka atau pari adalah antara yang paling berbisa, dan harus pergi ke klinik. Cuma jika terkena sengatan di bahagian pinggang dan ke bawah, tak perlu tergopoh-gapah ke klinik.

Sebaliknya, serta merta ke klinik jika terkena di bahagian pinggang dan ke atas. Jangan tunggu-tunggu.

Begitulah serba sedikit petua apabila terkena sengatan ikan. Apa-apa pun, sengat ikan bukan sesuatu yang boleh diperlekehkan dan seboleh-bolehnya elakkan daripada terkena.


5 Fakta Penting Mengenai Vertigo Yang Anda Perlu Tahu

Setiap daripada kita mesti pernah mengalami pening secara tiba-tiba sekurang-kurangnya satu kali dalam seumur hidup contohnya apabila terlalu penat, terlalu lapar ataupun terlalu panas.

Bagi mereka yang mengalami vertigo, mereka akan merasakan keadaan di sekeliling mereka seolah-olah berputar walaupun mereka hanya berdiri tegak. Individu yang merasai vertigo akan kehilangan keseimbangan badan, sukar berjalan bahkan berdiri.

Walau bagaimanapun, vertigo bukanlah sejenis penyakit. Namun, ia adalah simpoton atau gejala yang baisa terjadi secara tiba-tiba atau bagi jangka waktu tertentu. Kali ini, kami ingin berkongsi sedikit sebanyak mengenai vertigo yang banyak diperkatakan sejak kebelakangan ini.

Vertigo adalah satu perasaan dimana anda merasakan seolah-olah sedang berpusing walaupun anda hanya duduk diam. Seseorang yang mengalami vertigo akan merasakan ruang atau bilik di sekeliling mereka seolah-oleh berpusing atau bergoyang.

Rasa keseimbangan anda bergantung pada isyarat pada mata anda, saraf deria, dan bahagian dalaman telinga yang menghantar signal ke otak anda . Apabila signal daripada bahagian dalaman telinga anda tidak menyamai apa yang diterima atau dirasai oleh mata dan saraf deria, otak anda akan terkeliru dan akan membuatkan anda merasai situasi dipanggil vertigo ini.

Akibat daripada situasi vertigo ini, individu tersebut akan mengalami loya, muntah, dan kesukaran berjalan akibat daripada hilang keseimbangan badan.

Vertigo ini boleh terjadi disebabkan oleh jangkitan virus labyrinthitis pada bahagian dalaman telinga yang menyebabkan telinga anda membengkak dan mengganggu fungsinya menghantar signal ke otak.

Sebab kedua pula adalah masalah bahagian dalaman telinga yang dikenali sebagai paroxysmal positional vertigo (BPPV) dimana bahagian kristal kalsium di bahagian dalaman telinga teralih, lalu menghantar mesej salah ke otak yang mengatakan anda sedang bergerak. Keadaan ini boleh berlaku sekiranya kepala anda bergerak pada keadaan yang sangat laju seperti ketika menaiki roller coaster ataupun tiupan angin yang sangat kuat ke telinga anda.

Selain daripada 2 sebab utama diatas, kecederaan pada kepala atau leher dan ketumbuhan (tumor) pada otak juga boleh menyebabkan seseorang individu itu merasai vertigo.

Untuk mengurangkan vertigo, apa yang menyebabkannya perlu didiagnosis dan dirawat . Sebagai sejenis simptom, vertigo sering didiagnosis secara klinikal dengan ujian latarbelakang sejarah dan ujian klinikal yang menyeluruh.

Antara sebab lain vertigo termasuklah masalah pada bahagian dalam telinga seperti penyakit Meniere (yang menyebabkan penghasilan cecair yang berlebihan di dalam telinga) dan gegaran. Selain itu, pendedahan kepada toksin tertentu atau kesan sampingan kepada ubat-ubatan tertentu juga boleh menyebabkan kesan sampingan yang mirip seperti vertigo.

Kajian yang dibuat oleh University of California San Francisco Medical Center mendapati bahawa hampir 40% orang dewasa di Amerika Syarikat akan merasai vertigo sekurang-kurangnya sekali seumur hidup mereka.

Kajian tersebut juga menunjukkan wanita mempunyai risiko lebih tinggi berbanding lelaki. Dari segi taburan umur pula, statistik juga menunjukkan individu berumur 50 tahun keatas mempunyai risiko lebih tinggi untuk merasai vertigo.

Rawatan terhadap vertigo berbeza bagi setiap individu bergantung pada diagnosis. Contohnya, sekiranya penyebab vertigo adalah adalah jangkitan virus, doktor akan memberikan ubat-ubatan tertentu bagi mengelakkan vertigo bagi jangka masa pendek.

Sekiranya keadaan vertigo anda berpunca daripada kedudukan calcium crystals yang teralih daripada kedudukan asalnya, maka doktor akan melakukan terapi urutan bagi mengeluarkan calcium crystals daripada bahagian telinga luar (ear canal) ke bahagian ruang telinga dalam (inner ear chamber). Bergantung pada keadaan, doktor juga mencadangkan latihan terapi mengimbangkan badan bagi memastikan badan anda kurang sensitif terhadap pergerakan.


Kubu Paling Curam Dan Berbahaya Untuk Hikers - Kalavantin Durg

Di Ghats Barat berdekatan dengan Mumbai, di ketinggian 701 meter dari paras laut terletaknya kubu paling berbahaya di dunia, iaitu Kalavantin Durg.

Tak banyak yang diketahui mengenai kubu ini, namun ia dipercayai bahawa kubu ini diberikan nama "Kubu Muranjan". Namun, lagenda lain mengatakan bahawa ia dibina bagi memberi penghormatan kepada seorang Ratu Kalavantin.

Menawarkan pemandangan yang tersangat indah dan kecantikan alam semula jadi yang melimpah melalui bentuk muka bumi yang lasak tangga batu yang sempit, lereng curam dan tiada apa-apa binaan sokongan, perjalanan ke dan balik dari kubu ini tersangat lah berbahaya namun menyeronokkan dan mendebarkan.

Kubu Kalavantin terkenal sebagai "Pendakian ke Syurga" disebabkan oleh sifatnya yang berbahaya dan pemandangan dari sudut mata burung yang menanti di puncaknya.

Daripada titik bawah di perkampungan Thakurwadi ke Kalavantin Drug dan Kubu Prabalgad, terk ini mengambil masa lebih daripada 3 jam dan boleh diakses menggunakan tangga zigzag yang diukit ke tepi pergunungan berbatu, tanpa apa-apa tali atau alatan keselamatan.

Kemudiannya jejak ini menjadi semakin curam dan boleh menyebabkan pendaki menjadi pening ketika perjalanan ke atas, namun ia tidak menjejaskan mereka yang mengejar keghairahan mendaki kubu bahaya ini.

Mereka yang mudah pening disarankan supaya tidak mengikuti pendakian ini.

Ketika mendaki, pemandangan yang mampu membuat ramai orang ternganga dirasakan berbaloi dengan penat yang dirasai. Dari ini, anda boleh melihat beberapa air terjun kecil di bahagian selatan Kalavantin Durg.

Trek ini dipenuhi dengan gerai teh dan makanan ringan, diikuti dengan titik seterusnya yang menyediakan hidangan sarapan di dataran rendah Prabalmachi, pada ketinggian 390 meter di atas paras laut.

Ia merupakan lokasi untuk berehat sebelum meneruskan pendakian ke atas. Pendaki-pendaki biasanya mengambil peluang untuk bergambar di lokasi ini.

Dan bermula dari titik ini, perjalanan adalah tersangat curam dan berbahaya. Jika hujan, ia akan menambahkan lagi risiko kerana permukaan menjadi licin dan memerlukan pendaki untuk berpaut pada batu-batu dan akar-akar pokok dibahagian tepi.

Pada satu tahap, pendaki terpaksa mendaki dengan menggunakan keempat-empat kaki dan tangan untuk melangkau lereng curam dan melepasi batu-batu.

Setelah beberapa jam menghabiskan tenaga memanjat kubu ini, akhirnya para pendaki dihadiahkan dengan pemandangan yang tidak dapat digambarkan, di puncak Kalavantin Durg.

Dari puncak ini, anda dapat melihat keindahan Ghats Barat, Prabalgad, Peb, Irshalgad dan Kubu Chander serta panorama Matheran dan kota Mumbai.

Namun, jangan tersilap. Cabaran utama trek Kalavantin Durg adalah perjalan untuk menuruni kubu ini, yang dipenuhi dengan batu-batu besar dan bentuk muka bumi yang licin.

Ketika menuruni kubu ini, biasanya pendaki akan menggunakan jejak yang sempit menuju ke Kubu Prabalgad, satu lagi lokasi yang harus dilawati yang mana hanya mengambil masa lebih kurang 1 jam untuk sampai.

Cerun menuruni kubu ini sangat rumit, curam dan berbatu. Jadi, anda disarankan untuk membawa mereka yang berpengalaman.

Walaupun tiada kehadiran manusian, kawasan ini dihuni oleh populasi ular yang agak tinggi.

Penurunan dari Kubu Prabalgad ke kampung Thakurwadi menggunakan trek berlainan iaitu melalui hutan. Jejak ini adalah lebih mudah namun sangat menarik sama seperti pendakian.


9 Fakta Dan Mitos Mengenai Durian Yang Anda Perlu Tahu

Durian boleh dikatakan adalah sejenis buah yang paling diraikan di Malaysia, malah di Asia Tenggara. Ia merupakan makanan yang tersangat istimewa bagi kita namun tidak bagi orang luar.

Walaupun begitu, terdapat juga rakyat Malaysia yang tidak boleh memakan "Raja Buah" ini disebabkan bau dan rasanya yang kuat. Mereka ini sering dikatakan terlepas dari satu nikmat yang tidak dapat digambarkan.

Dan disebabkan durian sangat terkenal dan disukai ramai, iluminasi.com ingin kongsikan 9 fakta dan mitos mengenainya.

Purata kalori yang disyorkan dalam sehari bagi orang dewasa adalah sebanyak 2,000 kalori. Dan purata durian seberat 1 kilogram mengandungi hampir 1,350 kalori.

Jadi, jika anda makan 1 biji durian, anda telah mengambil kira-kira 68% daripada jumlah kalori yang diperlukan dalam sehari. Itu belum diambil kira dengan makanan ruji lain seperti nasi dan sebagainya.

Jadi, memakan durian memang boleh menaikkan berat badan. Untuk pengetahuan anda, seulas durian kira-kira 40 gram mengandungi 54 kalori.

Durian sememangnya kaya dengan kalium, serat makanan, besi, vitamin C dan vitamin B kompleks. Jadi, Raja Buah ini sangatlah baik untuk memperbaiki kekuatan otot dan tekanan darah, pembuangan air besar dan kesihatan kulit.

Ia juga menyokong sistem sarah dan sistem imun, di samping meningkatkan pembentukan sel darah merah.

Jika anda menghidap kencing manis dan harus berjaga-jaga akan pengambilan karbohdirat, maka anda tidak boleh menjamu hidangan durian sesuka hati seperti mana orang lain.

Ini kerana kandungan gula dalam durian adalah tinggi. Durian mengandungi gula ringkas iaitu sukrosa, fruktosa dan glukosa.

3 ulas durian (bergantung kepada saiz) boleh mengandungi di antara 20 dan 30 gram karbohidrat. Ini bersamaan dengan kandungan gula dalam separuh tin Coke (20 gram) atau sepinggan nasi putih (30 gram).

Oleh kerana durian mengandungi tinggi karbohidrat, durian mampu membantu mengembalikan tenaga tubuh badan anda dengan pantas, bagi individu yang sihat.

Kandungan kalium yang tinggi dalam buah ini juga membantu mengurangkan keletihan serta melegakan tekanan mental dan kebimbangan.

Ini adalah tidak benar. Durian adalah bebas kolestrol. Kolestrol ditemui dalam makanan yang mengandungi lemak tepu seperti daging merah (lembu, kambing), makanan laut dan produk tenusu.

Manakala durian mengandungi lemak monotaktepu yang baik untuk jantung yang membantu merendahkan tahap kolestrol LDL yang tidak baik untuk badan.

Menurut kepercayaan China, buah manggis yang dikatakan merupakan buah penyejuk, akan mengurangkan rasa panas yang dikaitkan dengan durian.

Walaubagaimanapun, tiada penyelidikan saintifik untuk menyokong kenyataan ini. Tabiat memakan durian dan manggis bersama-sama mungkin berasal daripada fakta bahawa kedua-dua jenis buah ini dituai pada waktu yang sama.

Sama seperti di atas, tiada bukti saintifik yang membuktikan bahawa kedua-dua ini adalah gabungan yang mampu membunuh.

Ia lebih cenderung untuk menyebabkan kembung perut, senak dan ketidakselesaan kerana hati anda terpaksa bekerja lebih keras untuk melakukan proses metabolisma terhadap kedua-dua lemak dan gula dalam durian dan alkohol.

Situasi ini akan menjadi lebih teruk jika anda mengambil kedua-duanya dalam jumlah yang berlebihan.

Kepanasan dalam durian boleh menyebabkan suhu badan anda naik, namun ia tidak membuatkan nafsu anda bergelora.

Ramai orang tersalah anggap bahawa rasa panas badan ini adalah peningkatan nafsu.

Kaitan di antara kepanasan dan gejala-gejala demam dan batuk kemungkinan merupakan konsep perubatan Cina tradisional. Secara santifik, mungkin ada kenaikan sedikit pada suhu badan ketika penghadaman disebabkan oleh proses kimia dan metabolik.

Namun, ia tidak menyebabkan demam dan selsema mahupun jangkitan pernafasan.


Cara Bezakan Ular Berbisa Atau Tidak

Ular adalah haiwan yang paling digeruni kebanyakan manusia, bukan sahaja kerana ianya berbisa, namun kerana fizikalnya yang menakutkan, seolah-olah ingin menerkam kita. Bisa ular pula sebenarnya sangat bahaya, kerana boleh membawa maut. Sedangkan gajah pun tumbang, inikan pula manusia.

Adalah mustahil untuk mengetahui sama ada seseekor ular itu berbisa atau tidak. Sesetengah orang berpendapat bahawa ular berbisa mempunyai 3 ciri-ciri fizikal utama, namun ianya sebenarnya adalah mitos semata-mata, yang ramai mempercayainya. Antara mitos tentang ular berbisa adalah:

Fakta: Hampir kesemua ular, 99 peratus mempunyai kepala seakan-akan segi tiga. Adalah benar bahawa ular berbisa mempunyai kepala yang lebar, namun terdapat juga ular tidak berbisa berfizikal sedemikian, yang secara umumnya ular yang gemuk.

Fakta: Kebanyakan ular mempunyai badan bercorak, sama ada berbisa atau tidak. Terdapat juga ular berbisa yang tidak mempunyai corak pada badannya, dan sebaliknya. Jangan terpedaya dengan mitos ini.

Fakta: Ini sebenarnya sifat semula jadi kebanyakan ular, berbisa atau tidak. Rattlesnakes adalah antara ular berbisa yang mempunyai ciri-ciri ini. Namun, terdapat juga ular biasa yang bersifat sedemikian.

Terdapat banyak ciri-ciri fizikal yang membezakan antara ular berbisa dan ular biasa. Selalunya 'pemain' ular di pasar malam atau pasar pagi contohnya, mereka kenal dengan jenis-jenis ular, malah mereka mampu mencium ular berbisa tanpa sebarang kecederaan. Namun, kita orang biasa, jangan sesekali mencium ular yang ditemui, di mana-mana pun walaupun ular tersebut tidak ciri-ciri ular berbisa seperti yang dinyatakan di bawah:

Sesetengah hidupan secara semula jadinya dicipta dengan keunikkannya yang tersendiri, contohnya burung. Untuk mengetahui jantina burung adalah agak susah, dan memerlukan ujian genetik untuk kepastian. Sesetengah reptilia pula mempunyai kebolehan menyamar dengan persekitaran, mengelirukan pemangsa sebagai langkah perlindungan diri.

Antara ciri-ciri fizikal lain untuk membezakan ular berbisa dengan ular tidak berbisa adalah melalui warna ular itu sendiri. Kebanyakan ular berwarna pejal (solid color) adalah tidak berbisa. Ular yang berwarna-warni, anda perlu berhati-hati dengannya.

Ular berbisa ada yang berkepala segi tiga, dan ular biasa pula dengan rahang yang lebih kebulatan. Bentuk kepala sebenarnya ada hubung kait dengan karung bisa. Bagi ular yang kepala berbentuk seakan segi tiga dan mempunyai rattle, ular tersebut sudah tentu berbisa.

Sesentengah ular berbisa mempunyai lubang kecil yang terletak antara mata dan lubang hidung, yang berfungsi sebagai pengesan haba. Ciri fizikal ini selalunya terdapat pada ular kapak, dan petunjuk kebisaan ular.

Namun, apabila berbicara tentang ular, secara fizikalnya, berbisa atau tidak, ianya tetap mempunyai badan yang panjang dan rupa yang membuatkan manusia berasa ngeri dan berjaga-jaga. Untuk menentukan sama ada seseekor ular itu berbisa atau tidak selalunya boleh membawa risiko kepada diri kita sendiri.

Contohnya, ular berbisa mempunyai anak mata yang lonjong. Namun, untuk menentukan sama ular berbisa atau tidak, seseorang itu perlu mendekati ular berkenaan untuk melihat matanya. Adalah sangat bahaya sekiranya anda mendekati ular. Anak mata ular berbisa yang lonjong kelihatan seolah-olah mata kucing, dengan belahan atau garisan kecil di tengah-tengahnya.

Ular tidak berbisa selalunya mempunyai anak mata berbentuk bulat, namun bukan semua. Ular Coral contohnya, ular yang sangat berbisa di Amerika Syarikat, mempunyai anak mata berbentuk bulat, bukan lonjong.

Sifat atau kelakuan boleh menjadi petunjuk sama seseekor ular itu berbisa atau tidak. Terdapat pelbagai jenis ular air contohnya, namun hanya ular berbisa sahaja yang akan berenang dengan keseluruhan badan kelihatan di atas permukaan air.

Hal ini adalah kerana ular berbisa berenang dengan paru-parunya mengembang. Ular biasa pula akan berenang sama ada dengan kepala di atas air, atau keseluruhan badan dan kepala di bawah air.

Terdapat pengecualian untuk kebanyakan ciri-ciri yang disebut di atas. Ular coral contohnya, adalah ular yang sangat berbisa namun tidak mempunyai lubang pengesan haba, kepala berbentuk segi tiga mahupun belahan kecil pada anak mata. Hanya warnanya sahaja yang menjadi petunjuk bahawa ianya berbisa.

Nasihat kepada semua jika tiada ilmu yang cukup di dada, jumpa ular, jangan terlalu berani untuk bezakan ular kerana hanya membaca artikel ini. Panggil abang-abang bomba untuk tangkap ular.


Sejarah dan Fakta Menarik Mengenai Hollywood Walk of Fame

Apa itu Hollywood Walk of Fame? Secara umumnya, ianya adalah monumen yang memaparkan nama-nama individu yang mempunyai pencapaian yang cemerlang di Hollywood. Monumen ini terletak disepanjang 15 blok jalan Hollywood Boulevard dan 3 blok jalan Vine Street di Hollywood, California.

Ianya adalah monumen dimana setiap satu bintang memaparkan nama individu dalam industri hiburan sama ada pelakon, penyanyi, pengarah, produser, karakter fiktional dan lain-lain lagi. Monumen ini diuruskan oleh Hollywood Chamber of Commerce dan merupakan kawasan popular pelancong yang menerima puluhan juta pelancong setiap tahun.

Sehingga 2017, terdapat 2600 bintang yang mewakili 2600 individu di sepanjang Walk of Fame ini. Terdapat juga individu seperti Michael Jackson yang mempunyai dua bintang dimana satu bincang sebagai pengiktirafan sebagai penyanyi solo sementara satu bintang lagi merupakan pengiktirafan bagi pencapaiannya bersama kumpulan Jackson 5. Setiap bintang ini diperbuat daripada terrazzo berwarna merah jambu dengan mempunyai 5 bucu.

Pada bahagian tengah bintang ini akan memaparkan nama individu yang diberi pengiktirafan dan dibawahnya pula terdapat 1 logo yang memaparkan kategori pengiktirafan individu tersebut. Secara umumnya, terdapat 5 kategori utama untuk pengiktirafan setiap individu di Walk of Fame ini:

Secara statistiknya pula, 47% daripada bintang ini dianugerahkan kepada individu dalam kategori perfileman, 24% dalam siaran televisyen, 17% dalam rakaman audio, 10% dalam kategori radio dan kurang 2% dalam kategori persembahan siaran langsung. Secara purata, hanya 20 buah bintang yang mewakili 20 orang individu sahaja ditambah setiap tahun.

Pengiktirafan ini bukan sahaja diberi kepada manusia tetapi juga kepada karakter animasi dan haiwan. Pada tahun 1978, sempena ulangtahun ke 50 Walk of Fame, karakter Mickey Mouse telah diberikan pengiktirafan. Antara karakter animasi lain yang mendapat pengiktirafan termasuklah Bugs Bunny, Donald Duck, Minnie Mouse, Snow White, Winnie the Pooh dan lain-lain.

Idea asal penubuhan Walk of Fame ini dikreditkan kepada E. M. Stuart, Presiden Hollywood Chamber of Commerce yang memberikan idea ini pada tahun 1953. Beliau mencadangkan idea ini sebagai salah satu strategi pemasaran bagi memberi pengiktirafan dan populariti bagi golongan individu yang mempunyai banyak sumbangan dalam industri hiburan.

Bagi merealisasikan idea ini, sebuah jawatankuasa telah dibentuk untuk memperkemaskan lagi idea ini dan sebuah firma arkitek juga telah dilantik bagi membantu mereka. Menjelang tahun 1955 konsep asas dan reka bentuk umum telah dipersetujui dan permohonan secara rasmi telah diserahkan kepada Majlis Bandaraya Los Angeles pada bulan Januari 1956.

Projek pembinaan Walk of Fame bermula pada tahun 1958 tetapi 2 kes saman telah melambatkan tempoh pembinaannya. Kes saman pertama adalah saman daripada pihak pemilik bangunan berdekatan yang mempertikaikan penggunaan wang rakyat sebanyak $1.25 juta untuk projek ini. Walau bagaimanapun, mahkamah telah meluluskannya.

Sementara itu, kes saman kedua pula difailkan oleh anak pelawak lagenda Charles Chaplin yang tidak berpuas hati nama bapanya dikecualikan daripada senarai individu di Walk of Fame. Kes ini akhirnya selesai pada tahun 1960, membolehkan projek pembinaannya diteruskan sehingga siap.

Pemilihan individu-individu untuk anugerah Walk of Fame ini dibuat sepenuhnya oleh jawatankuasa yang ditubuhkan, berdasarkan pencalonan-pencalonan yang dibuat. Untuk mendapat pengiktirafan ini, seseorang individu mestilah mempunyai pencapaian yang membanggakan dalam salah satu daripada 5 kategori yang telah disebutkan di atas.

Pada tahun 2002, lagendu peninju dunia Muhammad Ali diberikan pengiktirafan walaupun beliau bukanlah seorang selebriti atau individu yang boleh dikategorikan dalam mana-mana 5 kategori yang disebut diatas. Walau bagaimanapun, pihak jawatankuasa mengatakan bahawa sukan tinju merupakan sejenis persembahan secara langsung, maka Muhammad Ali layak diberi pengiktirafan.

Bintang yang tertera nama Muhammad Ali merupakan satu-satunya bintang yang tidak berada di atas lantai sebaliknya diletakkan di dinding bangunan Dolby Theatre. Perkara ini adalah atas permintaan beliau sendiri memandangkan beliau tidak mahu nama "Muhammad" iaitu nama Nabi Muhammad dipijak oleh orang ramai.

Pada tahun 1993, Neil Armstrong, iaitu angkasawan pertama yang menjejakkan kaki ke bulan juga telah diberikan pengiktirafan. Walaupun secara umumnya beliau tidak tergolong dalam mana-mana kategori, pihak jawatankuasa menyatakan bahawa penyiaran peristiwa beliau menjejakkan kaki ke bulan telah membantu perkembangan industri penyiaran televisyen kerana peristiwa tersebut disiarkan di televisyen seluruh dunia.

Menariknya, nama Neil Armstrong tidak diletakkan dalam bintang sebaliknya diletakkan dalam bulatan sebagai simbolik bulan. Selain namanya, turut disertakan adalah tarikh pendaratan dibulan dan nama kapal angkasa Apollo XI.

Terdapat juga beberapa permintaan untuk mengeluarkan nama individu-individu yang telah diletakkan namanya di Walk of Fame apabila mereka terpalit dengan kontroversi berkaitan gangguan seksual antaranya pelawak Bill Cosby, pelakon Kevin Spacey dan produser Brett Ratner. Walau bagaimanapun, pihak jawatankuasa Hollywood Chamber of Commerce menyatakan bahawa Hollywood Walk of Fame adalah sebuah monumen bersejarah oleh itu mereka sesekali tidak akan mengeluarkan mana-mana nama individu yang sudah diletakkan pada lantai itu.

Walk of Fame ini juga tidak dapat lari daripada kegiatan vandalisma. Saban tahun, ada sahaja bintang individu-individu tertentu yang dirosakkan atau dicuri. Kerosakan yang dibuat biasanya adalah tanda protes sesuatu tindakan individu tersebut. Sebagai contoh, gambar di atas adalah bintang Presiden Amerika Syarikat, Donald Trump yang telah dirosakkan.


Kisah Luka Modric dan Zvravko Mamic : Sisi Gelap Bola Sepak Croatia

Dalam zaman moden, pemain bola sepak boleh diibaratkan seperti tentera bagi negara disokong oleh peminat-peminat mereka dan ungkapan itu sangat sesuai diperkatakan dalam hubungan bola sepak dengan politik Croatia.

Bola sepak Croatia telah melalui pelbagai pengalaman naik turun dalam tiga dekad dengan pertalian rapat sukan tersebut dengan politik negara, yang sukar ditemui di negara-negara lain seluruh dunia.

Franjo Tudjman, Presiden pertama Croatia menyifatkan bola sepak mencorakkan identiti negara mereka sama seperti perang yang pernah negara muda mereka lalui. Tudjman adalah individu yang bertanggungjawab memisahkan negara kecil itu daripada Yugoslavia dan seterusnya membaca Croatia mengharungi perang Yugoslavia semasa era 1990-an.

Ada pendapat mengatakan, perang sebenar Croatia menuntut kemerdekaan bermula pada 13 Mei 1990 apabila peminat bola sepak daripada Zagreb dan Belgrade bertembung dalam pergaduhan besar-besaran di Stadium Maksimir, Zagreb.

Dua minggu selepas insiden itu ketika pasukan kebangsaan Yugoslavia mahu menjalani perlawanan persiapan Piala Dunia dalam stadium yang sama, petanda dan semangat kemerdekaan untuk Croatia semakin dirasai apabila ramai secara terbuka mengejek lagu kebangsaan Yugoslavia semasa pemain beratur di padang.

Tudjman akhirnya berjaya naik menjadi presiden negara merdeka Croatia pada Disember 1990, terkenal sebagai presiden yang mengangkat bola sepak menjadi sebahagian identiti negara yang diterajuinya.

Bagaimanapun, kisahnya tidaklah seindah fantasi yang cuba dijual pada orang ramai.

Menurut pendapat pakar sejarah wilayah Balkan bernama Dario Brentin, Tudjman memilih bola sepak sebagai alat propaganda kerana keberkesanannya dalam menyatukan masyarakat dalam satu suara. Menggunakan bola sepak sebagai alat untuk mengekalkan kuasa, amat mudah untuk ahli politik menghalalkan nepotisme serta korupsi yang dibayangi elemen bola sepak sebagai alat penyatuan.

Tradisi bola sepak Croatia menjadi salah satu identiti terpenting era pemerintahan Tudjman, dengan dokongan kuat oleh individu-individu tertentu. Salah seorang individu bertuah itu adalah Zdravko Mamic. Mamic adalah nama yang cukup terkenal sebagai salah seorang tulang belakang paling penting bola sepak Croatia. Beliau juga terkenal mempunyai terlalu banyak skandal-skandal penyalah gunaan kuasa melibatkan dana peruntukan pembangunan bola sepak Croatia.

Ketika pemerintahan Tudjman, kelab Dinamo Zagreb diberikan bantuan sepenuhnya kerajaan Croatia dalam usaha memastikan kelab ternama Croatia itu mampu melahirkan pemain baru, bagi membentuk pasukan kebangsaan yang handal.

Dalam merealisasikan impiannya, Tudjman melantik Miroslav Blazevic sebagai presiden dan jurulatih pasukan itu. Blazevic membawa masuk rakan baiknya, Zdravko Mamic bagi membantu beliau merealisasikan impian Tudjman mahu melihat Croatia bersaing pada peringkat dunia dalam sukan bola sepak.

Diberikan dana kerajaan yang banyak, gandingan Blazevic dan Mamic berjaya membawa Croatia ke peringkat separuh akhir Piala Dunia 1998, memperkenalkan Croatia pada mata dunia.

Bagaimanapun, penyelewengan yang dilakukan oleh Mamic yang diberikan kuasa untuk mengurus dana dengan kepercayaan penuh mula disalah gunakan. Selepas naik menjadi Presiden kepada kelab Dinamo Zagreb dan naib presiden kepada Persatuan Bola Sepak Croatia ekoran kejayaannya membantu pasukan kebangsaan Croatia, Mamic mula menunjukkan belangnya.

Menggunakan pengaruhnya terhadap ahli politik serta dikenali sebagai orang kepercayaan Tudjman ekoran kejayaannya menaikkan pasukan kebangsaan Croatia, Mamic mula mengikat pemain-pemain muda berpotensi Croatia supaya menandatangani kontrak dengannya. Dalam perjanjian yang dilakukan, Mamic meletakkan syarat yang beliau akan mendapat sebahagian daripada yuran perpindahan pemain, sehingga ada yang dikenakan syarat 50 peratus.

Sebagai pertukaran, Mamic berjanji akan memastikan semua pemain yang mengikat kontrak dengannya mendapat pendedahan serta kontrak bersama kelab-kelab terbaik di sekitar Eropah.  Pengaruhnya dilihat memuka peluang besar pada pemain muda bagi memenuhi potensi mereka dalam karier bola sepak.

Mamic juga mula menggunakan kedudukannya menyeleweng dana yang datang daripada yuran perpindahan pemain Dinamo Zagreb ke kelab lain, untuk tujuan peribadi tanpa diketahui pihak pengurusan kelab.

Ramai pemain menjadi mangsa dan antara nama-nama yang terkena dengan helah Mamic adalah Eduardo da Silva, bekas penyerang kelab Arsenal di England, Dejan Lovren yang kini mewakili kelab Liverpool serta Luka Modric - kapten pasukan kebangsaan Croatia sendiri.

Andrej Kramaric adalah pemain kelahiran Zagreb yang bermain dalam pasukan pelapis Dinamo Zagreb. Kejayaannya menjaringkan 452 gol untuk kelab itu membuatkan dia dikatakan antara pemain paling berpotensi kelab tersebut. Mengenali bakat tulen di depannya, Mamic mula memainkan peranan memancing Kramaric serta keluarganya untuk menandatangani kontrak, dengan janji habuan lumayan serta faedah-faedah lain.

Kramaric memilih untuk tidak menandatangani sebarang kontrak dengan Mamic menyebabkan nasib beliau selepas itu mula berubah. Dia mula lebih banyak memanaskan bangku simpanan dan kemudiannya dipinjamkan kepada kelab bawahan. Apa yang lebih menyedihkan, Dinamo Zagreb menghalang kelab-kelab lain menawarkannya kontrak, kerana Mamic mahu memaksa Kramaric bersetuju dengan tawarannya.

Kramaric mula menyerang taktik Mamic secara terbuka melalui media, yang menyebabkan Dinamo Zagreb terpaksa melepaskan beliau bagi mengelakkan krisis berlanjutan. Atas pendedahan berani itu, Kramaric mula diboikot kelabnya sendiri serta terpaksa merantau ke luar negara bagi meneruskan karier.

Bagaimanapun, pendedahannya memulakan siasatan ke atas salah laku pengurusan kelab Dinamo Zagreb dan hasil siasatan mendapati terlalu banyak penyelewengan berlaku dalam peringkat kelab, yang dilindungi ahli-ahli politik berpengaruh.

Ketika skandal melibatkan Mamic, Modric dan Lovren mula dibicarakan di mahkamah, Kramaric dipanggil menjadi saksi penting dalam perbicaraan itu.

Zvdravko Mamic didakwa melakukan penyelewengan dalam urusan penjualan kedua-dua pemain iaitu Luka Modric ke Tottenham Hotspurs di England dan Dejan Lovren ke Lyon, Perancis. Walaupun demikian, pihak yang menerima tempias negatif sebenar dalam kes ini adalah kedua-dua pemain tersebut kerana didakwa cuba melindungi Mamic.

Kisahnya, dalam kontrak awal yang ditandatangani kedua-dua pemain bersama Mamic, kedua-dua pemain mengesahkan tidak ada klausa yang mewajibkan mereka menyerahkan separuh daripada yuran perpindahan yang akan diterima kepada Mamic.

Bagaimanapun, selepas perpindahan selesai dengan jumlah yuran yang tinggi dipersetujui, kedua-dua pemain didapati dibayar 50 peratus daripada jumlah yuran perpindahan mereka - sesuatu prosedur yang tidak sepatutnya berlaku. Apa yang lebih menghairankan, kedua-dua pemain kemudiannya didapati memindahkan amaun yang telah diterima kepada akaun milik Mamic.

Atas tindakan itu, Modric dan Lovren didakwa oleh peminat bola sepak Croatia cuba bersekongkol membantu Mamic menyeleweng dana yang sepatutnya menjadi milik kelab Dinamo Zagreb.

Keputusan mahkamah melibatkan kes Zvdravko Mamic diumumkan pada 6 Jun 2018, semasa pasukan Croatia sedang mengharungi Piala Dunia 2018 di Russia. Ketiga-tiga yang disiasat tidak dapat menghadirkan diri ke mahkamah dan hanya menghantar peguam masing-masing. Zdravko Mamic dijatuhkan hukuman penjara 78 bulan namun sempat melarikan diri ke Bosnia Herzegovina.

Dalam satu sidang media yang diadakan dari Bosnia Herzegovina, tidak lama selepas hukuman diumumkan, Mamic dengan angkuh menyatakan dia tidak mungkin akan kembali ke Croatia semula bagi menjalani hukuman dan menyifatkan apa yang berlaku adalah konspirasi bagi menjatuhkan beliau.

Tidak ada banyak pilihan bagi pihak berkuasa Croatia mengambil tindakan lanjut kerana Mamic mempunyai taraf kewarganegaraan Bosnia Herzegovina, yang menghalang penahanan secara ekstradisi dilakukan.

Bagi dua bintang bola sepak yang didakwa, nasib mereka masih belum diketahui ekoran mahkamah belum berjaya menemui bukti kukuh mereka terlibat dalam membantu penyelewengan Mamic.

Bagaimanapun, hukuman ke atas Mamic menunjukkan besar kemungkinan Modric serta Lovren akan dikenakan hukuman ke atas kesalahan bekerjasama dalam urusan perpindahan mereka.

Dejan Lovren disiasat atas dakwaan memberi keterangan palsu di mahkamah semasa perbicaraan dijalankan. Bagi Luka Modric, kapten pasukan bola sepak kebangsaan Croatia yang baru saja dinobatkan pemain terbaik temasya Piala Dunia 2018, sekiranya pendakwaraya berjaya membuktikan dakwaan dia berkomplot dengan Mamic, Modric bakal berdepan hukuman minima enam bulan sehingga lima tahun di penjara.

Peranan Zvdravko Mamic yang kini hidup sebagai pelarian amat besar dalam sejarah bola sepak Croatia dan juga politik Croatia sendiri.

Dia bukan hanya sekadar individu yang membawa Luka Modric menjadi pemain terbaik bola sepak dunia. Dialah juga individu yang didakwa menyalurkan dana penyelewengannya membantu kempen politik pilihanraya Presiden Croatia, Kolinda Grabar-Kitarovic dalam memenangi pilihanraya lalu. Oleh sebab itulah nama Modric mungkin gah di seluruh dunia, tetapi di Croatia sangat berbeza sekali reputasinya.

Masyarakat Croatia merasakan Modric sengaja membenarkan dirinya dipergunakan individu-individu yang mahu terus kekal memegang tampuk kuasa, berbeza dengan Andrej Kramaric yang memilih jalan susah berusaha menjadi pemain bola sepak ternama dunia.


Kisah Lelaki Rajin Dan Baik Hati Dihadiahkan Sebuah Kereta Oleh Majikan

Berapa ramai yang sanggup berkorban untuk pekerjaan anda sekarang? Adakah anda sanggup kerja lebih masa dan mengerah tenaga? Jika ya, anda memang hebat.

iluminasi.com ingin kongsikan sebuah kisah yang baru sahaja berlaku baru-baru ini di Amerika Syarikat yang boleh menjadi inspirasi kepada kita semua.

Walter Carr, 20 tahun, adalah seorang pelajar kolej yang baru sahaja diterima bekerja sebagai pemindah barang di sebuah syarikat pemindahan, Bellhops.

Dia memiliki sebuah kereta namun sebelum hari pertamanya bekerja, kereta tersebut mengalami kerosakan.

Walter yang runsing dengan situasi itu, terpaksa memikirkan cara untuk ke tempat kerjanya kerana dia sangat memerlukan pekerjaan tersebut.

Apa pun yang terjadi, dia harus hadir keesokan harinya di rumah pelanggan yang akan berpindah.

Selepas menghubungi rakannya yang tidak dapat membantu dan memikirkan situasinya, Walter menyimpulkan bahawa dia hanya mempunyai satu pilihan : Dia akan berjalan ke tempat kerja.

Dalam satu temubual, Walter berkata, "Saya duduk dan terfikir, bagaimana saya hendak ke tempat kerja? Jalan mana yang saya harus lalui? Dan berapa lama masa yang diambil untuk sampai?".

Namun, ia tidak semudah itu. Dia kemudiannya melakukan carian jarak perjalanan melalui Google Maps dan mendapati bahawa dia harus berjalan sejauh 32 kilometer.

Perjalanan itu dianggarkan memakan masa 8 jam. Tetapi sebagai bekas pelari merentas desa ketika di sekolah menengah, Walter yakin dia boleh sampai kurang daripada 8 jam.

Bersedia untuk mengharungi 8 jam berjalan, Walter makan malam pada jam 8 malam dan tidur sekejap untuk kembali segar.

Pada jam 11.40 malam, Walter bangun dan mengambil segala keperluan asas seperti dompet, telefon pintar dan juga berbekalkan bola besbol serta pisau kecil untuk melindungi dirinya daripada anjing liar.

Berbekalkan semua ini, Walter memulakan perjalanannya dalam malam yang gelap.

"Saya memang jenis yang fikirkan segalanya sendiri, dan saya memutuskan untuk berjalan," jelas Walter.

Beberapa jam selepas berjalan, dia terserempak dengan seekor anjing yang mana Walter membaling bola tersebut. Jalan yang bakal dilalui disimpan dalam ingatannya.

Walter tidak hanya berjalan sebaliknya dia juga berlari, apabila sudah penat, dia akan berhenti dan sambung berjalan. Apabila kakinya mula lenguh, dia hanya fokus kepada sasarannya.

"Saya hanya fikirkan jalan yang saya hafal, dan bagaimana saya akan sampai ke sana dalam masa yang saya perlu,".

Menurut Walter, dia bekerja sebagai tukang masak di sebuah restoran makanan segera, namun pekerjaan baru ini menawarkan gaji yang lebih tinggi yang mana dia perlukan untuk membayar sewa rumahnya.

Kerana terlalu letih setelah berjalan dan berlari sejauh lebih daripada 22 kilometer selama 4 jam, Walter memutuskan untuk berehat seketika. Ketika tu, sebuah kereta polis berhenti dan pegawai polis, Mark Knighten, bertanyakan keadaan Walter.

Walter menjawab dia baik-baik sahaja dan menjelaskan apa yang dilakukannya.

"Ini memang kerja gila tetapi saya sedang ke tempat kerja saya. Hari ini adalah hari pertama saya bekerja," terang Walter.

Mark kemudian bertanyakan bila kali terakhir Walter makan, lalu mengajaknya untuk mendapatkan sedikit makanan.

Namun, disebabkan baru sahaja membayar sewa rumah, Walter tak mempunyai wang langsung pada ketika itu. Mark menyuruh Walter masuk ke dalam kereta dan memberitahu dia akan membayar untuk Walter.

Mark bersama-sama beberapa pegawai lain membawa Walter ke Whataburger. Pada mulanya Walter hanya memesan satu burger namun selepas didesak oleh pegawai-pegawai polis tersebut, dia memesan satu lagi.

Mark Knight kemudiannya memandu beberapa kilometer ke arah tempat kerja Walter dan memberhentikan kereta di sebuah gereja, yang mana tempat selamat untuk Walter menunggu.

Menurut Mark, dia terpaksa beredar disebabkan oleh pertukaran shif dan memberitahu bahawa akan ada seorang lagi pegawai lain yang akan datang ke situ, untuk memeriksa keadaan Walter serta mungkin menumpangkan remaja gigih ini.

Namun ketika sampai di gereja tersebut, Walter bimbang dia tak sempat sampai tepat pada waktu. Oleh itu, pada jam 5.30 pagi, dia memulakan semula perjalanannya.

Selepas beberapa ketika, sebuah kereta polis muncul dan memberitahu dia mengetahui akan situasi Walter. Pegawai tersebut, Scott Duffey menumpangkan Walter untuk baki perjalanan sejauh 6.4 kilometer.

Sejam kemudian, Scott Duffey dan Walter sampai di rumah pelanggan tersebut. Ketika Walter masih di dalam kereta, kemudian keluar daripada kereta lalu menjelaskan apa yang berlaku kepada pemilik rumah, Jenny Lamey.

"Pegawai polis itu memberitahu saya: "Dalam kereta saya ada seorang budak yang sangat baik. Dia telah berjalan sepanjang malam untuk sampai ke rumah anda," jelas Jenny Lamey.

"Dan ketika itulah air mata saya bergenang. Saya menangis." tambah Jenny. Jenny kemudiannya menawarkan makanan dan menyuruh Walter untuk tidur sebentar.

Namun, Walter menolak dan berkata dia harus memulakan kerja dengan segera. 2 lagi pekerja yang lain sampai selepas beberapa ketika dan memulakan kerja pemindahan barang Jenny ke rumah barunya.

Selepas selesai kerja, Walter bermain bola keranjang bersama-sama anak-anak Jenny yang berusia 11, 13 dan 16 tahun.

"Saya tak tahu bagaimana dia mempunyai tenaga sebegitu. Saya tak boleh bayangkan apa yang membuatkan dia mampu mengharunginya. Ia sangat menakjubkan. Saya rasa Tuhan membantu Walter mengharunginya," jelas Jenny.

Tambah Jenny lagi, Walter sangat baik hati dan merendah diri. Walter memberitahu Jenny bahawa dia dibesarkan dengan cara itu dan tiada apa yang mustahil kecuali anda katakan ia mustahil

Walter kemudiannya dihantar pulang oleh salah seorang daripada rakan sekerjanya yang baru.

Keesokan harinya, Jenny Lamey menelefon penyelia Walter dan menceritakan kepadanya apa yang berlaku, yang membuatkan kedua-duanya menangis.

Jenny kemudiannya memuat naik kisah ini di laman Facebook dan mula mendapat perhatian. Dia juga mula mengumpul dana untuk Walter melalui laman GoFundMe dengan sasaran $2,000 (RM8,000) bagi membantu masalah keretanya.

Jenny juga berkongsi mengenai latar belakang Walter termasuklah keluarganya yang berpindah ke Birmingham, Alabama kehilangan rumah mereka disebabkan oleh taufan Katrina, dan cita-citanya untuk menjadi tentera laut.

Selepas beberapa hari, dana yang terkumpul adalah sebanyak $44,000 (RM176,000) membuatkan seorang penasihat kewangan secara sukarela membantu Walter untuk menguruskan dana tersebut.

Kisah ini sampai kepada majikan Walter, Luke Marklin yang merupakan CEO syarikat Bellhops, yang ingin bertemu dengan Walter bagi menunjukkan penghargaan ke atas apa yang dilakukannya.

Kedua-dua mereka bertemu di sebuah kafe berhampiran rumah Walter. Apa yang tidak diketahui Walter adalah dia bakal menerima satu kejutan.

Luke Marklin menghadiahkan kereta Ford Escape 2014 miliknya kepada Walter, sebagai tanda terima kasih. Luke memberitahu kereta itu lebih layak digunakan oleh Walter.

"Kami (syarikat) menetapkan tahap keazaman yang sangat tinggi untuk berkhidmat kepada pelanggan, dan anda telah membuatkan saya terpegun," kata Luke kepada Walter.

Walter Carr mendapat perhatian yang tidak disangka olehnya dalam masa beberapa hari ini. Dia berasa sangat terkejut tetapi gembira dapat berkongsi.

"Pengajaran dalam kisah saya ini adalah jangan benarkan sesiapa pun beritahu bahawa anda tak mampu lakukan sesuatu. Ia terserah kepada kita sama ada kita boleh atau tidak,".

Dana yang terkumpul ketika ini adalah hampir RM300,000 dan Walter memutuskan untuk memberikan sebahagian daripadanya kepada Yayasan Pendidikan Birmingham.

Ketika menulis, penulis sangat terpegun dan ternganga. Bagaimana dia boleh mempunyai kekuatan dan keazaman sebegitu?

Apa yang bermain di minda Walter Carr ketika dia sedang berjalan kaki, yang mana di tahu tak akan tamat dalam masa beberapa jam lagi?

Tak dapat bayangkan berapa kali dia terfikir untuk pulang ke rumah pada malam tersebut. Berapa kali dia terfikir adakah itu idea yang bernas. Dan berapa kali dia terfikir untuk baring dan berehat, tetapi tidak boleh.

Tidakkah dia terfikir selepas berjalan hampir 8 jam, dia perlu bekerja mengangkut barang-barang seperti sofa dan almari yang mana sangat berat?

Walter telah buktikan tiada apa yang mustahil dan siapa sangka keputusannya untuk berjalan kaki ke tempat kerja sejauh 23 kilometer telah mengubah nasibnya.

Lakukan pekerjaan anda dengan ikhlas, kerana kita tak tahu bila masanya tuah kita akan tiba.


Too Phat : Sejarah Duo Hip-Hop Yang Pernah Menggegarkan Malaysia

Generasi masa kini mungkin mengenali dan melihat dua entiti ini dengan pandangan berbeza daripada mereka yang hidup di tahun 1990an kerana pembawakan diri mereka kini agak berbeza berbanding dahulu.

Ketika dunia muzik Malaysia agak suram dengan irama melayu dan balada, namun babak-babak kosong tersebut diisi dengan alunan susunan kosa kata yang memukau oleh duo anak muda terhebat dalam sejarah muzik Malaysia.

Dan yang dimaksudkan tak lain tak bukan Too Phat yang dianggotai oleh Malique Ibrahim dan Joe Ishak, atau Joe Flizzow. Too Phat telah menaikkan standard penghasilan muzik Malaysia ke tahap yang lebih tinggi, terutamanya muzik hip-hop.

Jika anda mendengar lagu-lagu mereka dan benar-benar menghayati, pastinya anda mengakui muzik yang dibawa Too Phat mempunyai kelas tersendiri.

Gabungan hip-hop dan R&B yang sangat sempurna membuatkan peminat kedua-dua genre ini tertarik.

Malique dan Joe kenal melalui internet pada awal tahun 1998. Kedua-duanya mempunyai minat yang sama iaitu menghasilkan muzik hip-hop dan mula mencabar masing-masing untuk bertarung melihat kebolehan siapa lebih hebat dalam rap dan bersajak yang dilakukan melalui internet.

Akhirnya kedua-dua anak muda ini yang ketika itu baru berusia 21 dan 19 tahun bertemu dan menghasilkan demo pertama yang mana memberikan mereka peluang beraksi di pentas-pentas hip-hop underground.

Setelah setahun berlalu dan beratus-ratus persembahan kemudian, usaha mereka membuahkan hasil lumayan.

Lagu "Li'l Fingaz" hasil nukilan Too Phat menjadi Hitz FM Most Wanted Hit di penghujung November 1999 dan diikuti dengan single rasmi mereka iaitu "Too Phat Baby" yang dikeluarkan pada penghujung Disember 1999.

Lagu "Too Phat Baby" memberikan impak yang tersangat besar besar di radio sehinggakan ia menjadi Juara Showdown Hitz FM.

Jika ditenung sejenak, Too Phat lebih lirikal daripada biasa. Menurut Malique, mereka lebih fokus kepada lirik, berbanding elemen-elemen lain dalam hip-hop.

Perkara ini dibuktikan melalui banyak lagu mereka, yang mana liriknya sangat cantik disusun, lucu dan disulami sindiran.

Klimaks bagi kepakaran menghasilkan lirik oleh Too Phat boleh dijumpai dalam lagu "I Like You Know" dan "Bla, Bla".

Dan antara lagu Too Phat yang paling popular di kalangan anak muda ketika itu adalah "Anak Ayam", manakala mereka juga pernah berduet dengan penyanyi nombor 1 Malaysia, Dato Seri Siti Nurhaliza dalam lagu Dua Dunia.

Kejayaan Too Phat dalam industri muzik terlalu besar sehinggakan mengenepikan dan menenggelamkan semua kumpulan hip-hop di Malaysia.

Bukan itu sahaja, album Too Phat juga berjaya menembusi pasaran di Amerika dan Eropah.

Muzik yang dihasilkan oleh Too Phat berkumandang di kelab-kelab hip hop underground serata Australia, United Kingdom dan Amerika Syarikat.

Namun, perjalanan Too Phat tidaklah begitu lancar dan mudah. Pada awal tahun 1999 ketika mana Too Phat mula merakam album, mereka tidak berada di bawah mana-mana syarikat rakaman.

Malique dan Joe melalukan segala-galanya sendiri daripada pra-produksi sehinggalah menghasilkan muka depan album.

Joe yang ketika itu sedang menuntut dalam kos Multimedia, Pengiklanan dan Penyiaran di Institut Teknologi Kreatif Lim Kok Wing memberitahu bahawa saat-saat itu merupakan antara yang paling sukar dalam perjalanan Too Phat.

"Kami melaburkan wang yang banyak dalam album tersebut, dan ada satu masa kami tidur dalam studio." jelas Joe Flizzow.

Namun, pabila hujan berhenti, timbul lah pelangi. Itu yang berlaku kepada Too Phat apabila mereka diambil untuk berada di bawah syarikat rakaman Positive Tone, seperti cerita dongeng yang benar-benar berlaku.

Ia berlaku apabila salah seorang daripada penerbit Too Phat iaitu Illegal, memainkan salah satu lagu kepada Ahmad Izham, Pengarah Urusan Positive Tone yang bekerja untuk Playtime Studios.

Setelah mendengar lagu Too Phat, Ahmad Izham teruja dan berkata :

"Saya tak pernah mendengar muzik hip-hop seperti ini". Beliau tanpa melengahkan masa meminta untuk bertemu dengan Malique dan Joe.

Satu pertemuan berlaku di antara Too Phat, Ahmad Izaham dan juga Paul Moss yang merupakan Direktor A&R Positive Tone.

Setelah berbincang, mereka mencapai kata sepakat dan secara rasminya Too Phat menjadi artis rakaman Positive Tone ketika tahun 1999 hanya berbaki beberapa minggu.

Album yang dikeluarkan ketika itu mengandungi 15 buah lagu yang sangat menakjubkan sehingga menjadi siulan anak muda dan telh mengangkat Too Phat tinggi jauh meninggalkan rakan seperjuangan hip-hop yang lain.

"Setiap lagu mempunyai kisah disebalikya. Ia merupakan album yang begitu lirikal dan kami sangat gembira dengan hasilnya," jelas Malique.


10 Permintaan Makanan Terakhir Banduan Hukuman Mati Yang Sangat Pelik

Setiap daripada kita mempunyai makanan kegemaran masing-masing. Begitu juga dengan banduan-banduan yang sedang menanti hukuman bunuh dijalankan.

Adalah menjadi tradisi di hampir semua penjara iaitu sebelum banduan itu menjalani hukuman mati, dia diberikan satu permintaan iaitu apa sahaja makanan yang diminta akan ditunaikan.

Dan disebabkan permintaan ini wajib ditunaikan oleh pihak penjara, ramai banduan yang telah meminta hidangan yang sangat pelik dan tak masuk akal.

iluminasi.com kongsikan dengan para pembaca 10 permintaan makanan terakhir oleh banduan hukuman mati yang tersangat aneh.

Permintaan makanan terakhir oleh Lawrence telah meinspirasikan kerajaan Texas untuk menghapuskan tradisi ini. Ia bukan disebabkan oleh apa yang dimintanya, tetapi apa yang dia lakukan terhadap permintaannya itu.

Lawrence meminta burger keju bacon 3 lapis, 2 steak ayam dengan dengan bawang putih, telur dadar keju dan daging, tomato, pizza daging, lada jalapenos, lada benggala, semangkuk kacang bendi, 500 gram daging barbeku, separuh buku roti, 3 bungkus fajita, 3 botol air bikarbonat, sebekas aiskrim dan sepotong kek fudge mentega kacang.

Permintaan ini membuatkan kakitangan dapur sangat hairan dan pelik. Namun apa yang membuatkan semua orang berang adalah Lawrence enggan untuk menyentuh mana-mana makanan ini langsung.

Miguel Richardson telah membunuh dua pengawal keselamatan di hotel Holiday Inn di Texas pada tahun 1979. Namun, dia hanya berjaya ditangkap setahun kemudian dan dijatuhkan hukuman mati pada tahun 1981.

Namun hukuman tersebut dijalankan selepas 20 tahun iaitu tahun 2001. Permintaan makanan terakhir oleh Miguel agak sentimental dan sedih, iaitu kek hari jadi tertulis tarikh "23-2-1990", iaitu tarikh perkahwinannya.

John Gacy adalah pembunuh bersiri terkenal dengan gelaran "Killer Clown" yang telah merogol dan membunuh 33 orang kanak-kanak dan lelaki muda, serta menyimpan mayat mereka di rumahnya.

Dia disabitkan kesalahan pada 1980 dan dijatuhkan hukuman bunuh yang berlangsung 4 tahun kemudian. Untuk makanan terakhirnya, John meminta 12 ekor udang goreng, 1 bakul ayam KFC Original, kentang goreng dan 450 gram strawberi.

Clarence Allen adalah banduan kedua tertua yang pernah dihukum bunuh, iaitu pada usia 76 tahun. Dia disabitkan atas 3 kesalahan membunuh pada tahun 1980, namun menjalani hukuman bunuh pada tahun 2006.

Dia menghidap penyakit kencing manis dan menderita akibat serangan jantung pada tahun 2005. Masalah kesihatan ini mungkin menjadi penyebab mengapa Clarence meminta makanan terakhirnya yang sangat sihat.

Ia terdiri daripada steak daging kerbau, ayam goreng, kek pecan bebas gula, dan aiskrim walnut bebas gula.

Timothy adalah pengganas yang bertanggungjawab ke atas pengeboman Oklahoma City pada tahun 1995. Dia disabitkan keganasan dan pembunuhan beramai-ramai yang membawa kepada hukuman mati.

Timothy menjalani hukuman mati pada tahun 2001, namun sebelum itu, dia meminta makanan terakhir berupa 2 bekas aiskrim cip coklat pudina.

Dikenali sebagai "Pembunuh jalan rayaLebuhraya", William Bonin melakukan jenayah yang tersangat kejam dan hina termasuk merogol dan membunuh 21 orang kanak-kanak dan remaja lelaki.

Dia dipenjarakan di San Quentin, California dan William meminta 2 piza pepperoni bersama-sama 3 sudu ais krim coklat sebagai makanan terakhirnya.

Dia juga meneguk Pepsi dan Coca-Cola pada malam sebelum hukuman bunuhnya, kerana ingin cuba membunuh dirinya dengan membuatkan dirinya menghidap penyakit kencing manis.

Robert menjadi selebriti dalam hanya satu malam sahaja selepas dia dituduh dan disabitkan kesalahan rogol dan bunuh seorang kanak-kanak berusia 11 tahun, Krista Harrison pada tahun 1982.

Dia disabitkan kesalahan pada tahun 1984 namun dihukum bunuh pada tahun 2002. Permintaan makanan terakhirnya adalah tersangat pelik, iaitu sebutir buah zaitun hitam yang tidak dibuang bijinya.

Ronnie Gardener disabitkan kesalahan atas dua tuduhan membunuh pada tahun 1985 dan dijatuhkan hukuman mati. Dia menjalani hukuman penjara terlebih dahulu selama 25 tahun sebelum dihukum bunuh.

Sampai ke hari hukuman, dia meminta makanan terakhir berupa ekor udang galah, steak, pai epal dan aiskrim vanila. Juga, dia ingin menikmati semua makanan terakhir ini sambil menonton trilogi The Lord of the Rings.

Jonathan disabitkan kesalahan kerana membunuh dua wanita pada tahun 1986 dan dihukum bunuh seperti yang lain. Ketika menjalani hukuman penjara selama 12 tahun, Jonathan telah menjadi penganut Kristian yang taat.

Dia menjalani hukuman bunuh pada tahun 1998. Makanan terakhir yang diminta olehnya adalah sama dengan makanan "The Last Supper" seperti yang tercatat dalam kita Injil, apabila dia meminta "Holly Communion" iaitu mewakili ungkapan cinta terhebat "tuhan" terhadap hambanya. yang terdiri daripada sebuku roti dan wain.

Thomas disabitkan 2 kesalahan membunuh, satu nya adalah mencekik seorang warga emas berusia 87 tahun sehingga mati dan satu lati membunuh seorang lagi warga emas lelaki berusia 81 tahun, 6 bulan kemudian.

Dia hanya menjalani hukuman penjara selamat 2 tahun 5 bulan sebelum dihukum bunuh. Makanan terakhir Thomas adalah sangat mewah terdiri daripada 2 dozen kupang masak stim, 2 dozen kepah masak stim, satu burger keju, 6 bilah tulang rusuk, 2 milkshake strawberi, strawberi, separuh kek labu dan satu tin spaghetti dengan bebola daging.

Namun, hidangan ini tidak sempurna keranna Thomas meminta spahetti-o yang berbentuk seperti cincin, bukannya spaghetti biasa. Ia menginspirasikan kata-kata terakhinya yang popular :

"Saya tidak menerima Spaghetti-O saya, saya terima spaghetti. Saya mahu pihak media mengetahuinya,". (rujukan)

Jika anda diberikan permintaan seperti ini, apa yang akan anda minta?


Bagaimana Kultus K-pop dan K-drama Bermula? - Gelombang Korea

25 ke 30 tahun lalu, perkataan K-pop mahupun K-drama tidak wujud. Masyarakat dunia tidak banyak mengetahui tentang industri hiburan di Korea Selatan. Namun hari ini, tanya saja anak-anak muda tentang band-band K-pop, atau drama-drama Korea yang menjadi pilihan, sudah pasti ada sahaja jawapannya. Sejak bila, dan bagaimanakah industri hiburan Korea Selatan boleh berkembang?

Wartawan-wartawan Beijing adalah golongan yang bertanggungjawab memperkenalkan terma, Hallyu Wave atau Korean Wave, yakni gelombang Korea, sekitar tahun 1990an di mana mereka membincangkan peningkatan mendadak populariti global dan minat terhadap budaya Korea dan budaya pop.

Terma ini merangkumi peningkatan minat mendalam terhadap Korean pop (K-pop), drama Korea (K-dramas) dan kebangkitan jenama-jenama Korea Selatan seperti Samsung dan LG, yang menjadi pemegang pasaran utama dalam arena antarabangsa.

Memandangkan terma ini pertama kali digunakan pada tahun 1999, tempoh masa sekitar tahaun berkenaan akan dilihat lebih dekat bagi memahami dengan lebih mendalam tentang gelombang Korea.

Ketika krisis kewangan Asia pada tahun 1997, Korea Selatan mula mengenakan sekatan ke atas import kebudayaan dari Jepun, yakni import-import hiburan seperti filem, lagu, animasi dan sebagainya. Namun tidak ramai menyangka bahawa tindakan ini bakal memberi keuntungan buat negara tersebut di masa akan datang.

Strategi berkenaan sebenarnya bertujuan bagi mengelakkan Korea Selatan daripada terlalu bergantung kepada negara lain dalam industri kebudayaan, dan mengelakkan pengaliran wang keluar disebabkan hal tersebut. Antara langkah yang diambil oleh Kementerian Kebudayaan Korea Selatan bagi tujuan itu adalah dengan melancarkan beberapa buah projek bagi mengukuhkan budaya tempatan dan melahirkan sendiri bakat-bakat tanah air.

Projek tersebut melibatkan pembentukan sekurang-kurangnya 300 jabatan berasaskan kebudayaan di universiti-universiti di seluruh Korea Selatan. Strategi ini ternyata berkesan, dan mereka akhirnya berjaya menghasilkan sebuah filem dengan bajet besar, iaitu Shiri, yang mencapai kejayaan luar biasa, dengan keuntungan melebihi filem Titanic.

Sekitar waktu yang sama, banyak K-dramas mula ditayangkan di China, membawa kepada peningkatan mendadak pengimportan budaya Korea ke China. Dari sinilah, bermulanya gelombang Korea. Peningkatan tersebut sebenarnya tidak terhad kepada negara China sahaja, malah negara Asia Timur seperti India dan Jepun turut terkesan dengan K-dramas. Negara-negara Asia Tenggara seperti Thailand, Brunei, Filipina, Indonesia, Singapura dan Malaysia sendiri pun mula beralih arah kepada Korea bagi mendapatkan hiburan semasa.

Yang paling menonjol adalah ketika drama Winter Sonata mula ditayangkan secara rasmi. Drama berkenaan yang dihasilkan oleh KBS2, adalah merupakan salah sebuah siaran di bawah syarikat Korean Broadcasting System (KBS). Winter Sonata dengan jalan cerita yang menyedihkan berjaya menyentuh hati ramai peminat di negara serantau.

Penghasilan drama seperti Full House, Autumn In My Heart dan Stairway to Heaven juga berjaya meletakkan Korea Selatan di mata dunia, menguatkan lagi gelombang sedia ada. Drama-drama ini mula ditayangkan ketika waktu perdana di kebanyakan televisyen negara-negara Asia.

Ketika dominasi K-drama semakin berkembang, K-pop juga berjaya menarik perhatian ramai, yang diterajui oleh kumpulan band lelaki seperti H.O.T., dan bintang Korea terkenal iaitu BoA. H.O.T. menjadi artis K-pop pertama yang membuat persembahan di luar negara, manakala BoA pula menjadi artis Korea pertama dengan album dijual melebihi sejuta unit di Jepun. Kejayaan sebenar hanya hadir sekitar tahun 2005 apabila nama-nama besar seperti SS501 dan Super Junior mula membuat penampilan, di mana dengan pantas mereka diangkat menjadi idola, oleh peminat di sekitar Asia.

Dengan perkembangan teknologi telefon pintar, media sosial, laman perkongsian video dan teknologi digital, gelombang Korea tersebar ke seluruh dunia sekitar tahun 2010, seperti yang dibuktikan melalui eksport muzik Korea Selatan yang mencecah pertumbuhan sebanyak 168 peratus.

K-drama dan K-pop semakin lama semakin mendapat tempat di hati penonton Barat, dan mula mengumpul peminat dari seluruh pelusuk dunia. Lagu Gangnam Style oleh Psy yang viral pada tahun 2012 turut meningkatkan lagi populariti K-pop dalam media arus perdana.

Terima kasih kepada YouTube dan lain-lain laman perkongsian video, gelombang Hallyu berjaya sampai ke Amerika Syarikat meskipun terdapat keengganan media di negara terbabit untuk menayangkan lagu-lagu K-pop dan K-drama.

2012, tahun Gangnam Style menjadi viral, adalah tahun yang sama di mana Barack Obama diangkat menjadi Presiden Amerika Syarikat. Beliau sendiri mengakui tentang wujudnya gelombang Korea.

Buat masa ini, pemasaran Hallyu adalah agak berleluasa di seluruh dunia di mana syarikat-syarikat tempatan mula mengeksploitasi populariti budaya K-pop bagi meluaskan pasaran mereka. LG Electronics adalah contoh yang baik.

Mereka banyak menganjurkan konsert K-pop di seluruh dunia, dan mengambil selebiri terkenal Korea Selatan sebagai duta bagi mengesahkan (endorse) produk mereka, dan meningkatkan kesedaran jenama mereka di peringkat antarabangsa.

Sebenarnya, gelombang Korea banyak membawa manfaat kepada Korea Selatan, dari segi sosial, ekonomi mahupun pelancongan. Industri hiburan Korea Selatan berkembang dengan sangat pantas, dan banyak negara sedang mengkaji faktor-faktor yang menyumbang kepada perkembangan tersebut.

Jika dilihat dari sudut ekonomi pula, 60 tahun lalu, Korea Selatan adalah sebuah negara miskin, namun mereka berjaya membina ekonomi dan infrastruktur yang kukuh dalam masa yang sangat singkat.

Pada pendapat penulis, sebenarnya masyarakat Korea Selatan bukan berjaya dalam industri hiburan sahaja, malah dalam segenap aspek kehidupan. Hal ini adalah disebabkan budaya mereka sendiri, yang menganjurkan mereka untuk bersatu padu, bekerja keras dan kompetitif.

Mereka sedar bahawa tiada siapa yang akan membantu mereka sekiranya mereka jatuh, jadi mereka terpaksa bergantung kepada diri mereka sendiri.

Persoalan terbesar adalah, bolehkah negara-negara lain menggunakan model gelombang Korea untuk mencapai kejayaan di peringkat antarabangsa, sebagaimana yang dilakukan oleh Korea Selatan?


Price Catcher: Aplikasi Carian Dan Semakan Harga Barangan Asas Di Malaysia

Baru-baru ini kerajaan telah mengumumkan berkenaan dengan pelaksanaan kembali Cukai Jualan dan Perkhidmatan (SST) bagi menggantikan Cukai Barangan dan Perkhidmatan (GST) bermula 1 September ini.

Cukai SST ditetapkan pada kadar 10% bagi jualan dan 6% bagi perkhidmatan.

Ramai netizen yang meramalkan bahawa ia akan meningkatkan harga barang, seperti mana GST dan ada juga yang mengatakan pihak penjual dan pengeluar akan mengambil kesempatan ke atas cukai ini.

Sehubungan dengan itu, bagi memantau situasi yang tak diingini ini daripada berlaku dan membantu para pengguna, satu usaha telah dilakukan oleh pihak kerajaan.

Kerajaan Malaysia dan Kementerian Perdagangan Dalam Negeri, Koperasi dan Kepenggunaan (KPDNKK) telah melancarkan sebuah aplikasi telefon ringkas yang diberi nama "Price Catcher".

Price Catcher adalah satu inisiatif KPDNKK di bawah program 1Pengguna yang bertujuan mendidik dan memperkasakan pengguna supaya menjadi pengguna yang bijak, justeru, megnamalkan nilai-nilai yang lebih berhemah ketika berbelanja.

Aplikasi ini memberikan akses harga barangan kepada pengguna dari pelbagai lokasi dan premis perniagaan di seluruh negara daripada perniagaan pasar basah, kedai runcit sehinggalah ke pasaraya besar.

Ia juga memberikan fungsi carian dan perbandingan supaya pengguna boleh membuat pilihan yang lebih baik semasa berbelanja. Dengan ini, penjimatan wang, masa dan tenaga dapat dilakukan.

Ketika ini, Price Catcher menyenaraikan lebih daripada 446 barangan asas harian dan ia akan dipertingkatkan dalam masa terdekat.

Cara penggunaan aplikasi ini sangat mudah, namun kami ingin menerangkan serba sedikit mengenainya. Sebagai contoh, anda ingin membeli serbuk minuman Milo.

Price Catcher secara automatiknya akan melakukan carian bagi barangan yang anda pilih di kawasan berdekatan.

3. Hasil pilihan atau carian dipaparkan merangkumi semua kawasan yang dipilih.

4. Jika kawasan pilihan bukan tempat di mana anda tinggal, anda boleh menekat simbol "lokasi" di sebelah alamat premis, bagi memudahkan navigasi anda ke lokasi.

Dengan semakan harga hanya di hujung jari, anda tidak perlu lagi bersusah payah untuk melakukan survey di setiap pasaraya yang ada bagi mendapatkan harga yang paling murah, walaupun di luar kawasan tempat tinggal.

Anda juga boleh memastikan harga produk sebelum membeli, dan sekiranya harga yang dipaparkan berbeza dengan harga di premis, aduan boleh dilakukan.

Selain itu, pihak penjual juga boleh menggunakan aplikasi ini dan mereka mengetahui harga jualan oleh premis lain, memungkinkan mereka untuk mengurangkan harga bagi menarik pelanggan yang lebih ramai.

Aplikasi ini juga akan sentiasa mengemaskinikan harga petrol setiap minggu. Price Catcher boleh digunakan pada peranti mudah alih pintar Android dan iOS, serta di laman sesawang 1Pengguna di sini.


6 Kanak-Kanak Yang Paling Kejam Dalam Sejarah Manusia

Zaman kanak-kanak adalah antara yang paling penting dalam hidup seseorang kerana ia memberikan kesan yang sangat signifikan kepada kehidupan kemudian.

Bagi kanak-kanak biasa, masa sering dihabiskan dengan bermain seperti di taman permainan dan sebagainya. Namun, bagi 6 kanak-kanak ini, lain pula ceritanya.

iluminasi.com kongsikan antara 6 kanak-kanak yang paling kejam pernah direkodkan dalam sejarah manusia.

Andrew dan Mitchell adalah pelajar di Westside Middle School di Arkansas, Amerika Syarikat, apabila mereka hadir ke sekolah dengan bersenjatakan 9 senapang dan pistol, dan 2,000 peluru yang dicuri daripada rumah datuk Andrew.

Mereka kemudiannya menembak 15 orang pelajar secara mengejut yang mana membunuh 5 daripada mereka, iaitu 4 orang pelajar dan seorang guru.

Ketika itu, Andrew hanya berusia 11 tahun dan Mitchell berusia 13 tahun, namun mereka adalah sebahagian daripada penjenayah yang melakukan pembunuhan beramai-ramai di sekolah yang paling dahsyat dalam sejarah Amerika Syarikat.

Kedua-dua mereka berkenalan ketika berada di dalam bas sekolah dan terkenal kerana sering dibuli. Mereka sering berborak dan berbincang untuk menyertai atau menubuhkan sebuah kumpulan mafia tersendiri.

Pada tahun 1998, kedua-duanya dijatuhkan hukuman penjara sehingga berusia 21 tahun, yang merupakan hukuman maksimum di bawah undang-undang Arkansas.

Mitchell Johnson dibebaskan pada Ogos 2005 setelah menjalani 7 tahun hukuman manakala Andrew Golden menjalani hukuman 9 tahun penjara dan dibebaskan pada Mei 2007.

Ketika baru berusia 11 tahun, kanak-kanak yang kejam yang berasal dari Newcastle, England ini diberi nama gelaran "penjerut Tyneside".

Sebelum tiba ulang tahun kelahirannya yang ke-11, Britt telah membunuh seorang kanak-kanak berusia 4 tahun, Martin Brown, dengan cara mencekik sehingga mati.

Kemudian pada tahun yang sama, Marry meneruskan pembunuhan kejammnya dan kali ini, dia mempunyai rakan subahat. Marry bersama-sama rakannya, Norma, telah membunuh seorang kanak-kanak berusia 3 tahun, Brian Howe.

Disebabkan mayat kanak-kanak tersebut hancur teruk akibat dipukul membuatkan sebab kematian tidak dapat ditentukan.

Marry yang "gila" telah mengukir huruf "M" pada perut mangsa bagi menandakan pembunuhannya, sebelum memotong anggota badan Brian menggunakan gunting.

Marry dijatuhkan hukuman penjara atas kesalahan membunuh namun dibebaskan ketika berusia 23 tahun. Sejak itu, dia menjadi seorang ibu dan nenek, dan tidak lagi melakukan jenayah kejam ini.

Dilahirkan pada tahun 1859 di Massachusetts, Amerika Syarikat, Jesse Pomeroy diiktiraf sebagai individu termuda yang disabitkan kesalahan membunuh dengan niat.

Dia melakukan perbuatan mengerikan terhadap kanak-kanak lain ketika hanya berusia 11 tahun, dengan mengikat dan menyeksa mereka.

Apabila ditangkap, Jesse dihantar di sekolah pemulihan yang mana dia dijangkakan untuk tinggal di situ sehingga usia 21 tahun.

Namun, Jesse dibebaskan selepas 18 bulan menjalani hukuman atas alasan berkelakuan baik. 3 tahun kemudian, dia telah membunuh seorang kanak-kanak berusia 4 tahun.

Kanak-kanak malang itu dijumpai di Dorchester Bay dalam keadaan anggota badan terputus. Jesse dijatuhkan hukuman penjara seumur hidup yang mana dijalani dalam biliki kurungan.

Jesse akhirnya ditemui mati di dalam penjara ketika berusia 72 tahun.

Paul Henry Gingerich hanya berusia 12 tahun ketika dia menjadi individu termuda di Indiana, Amerika Syarikat yang dibicarakan dan dijatuhkan hukuman penjara di atas kapasiti sebagai orang dewasa.

Dia dan rakannya yang berusia 15 tahun, Colt Lundy, telah membunuh bapa tiri Colt dengan menggunakan senjata api. Dan ini bukanlah satu kemalangan.

Paul dan Colt didakwa bersekongkol untuk melakukan jenayah tersebut kerana bapanya tirinya itu dikatakan akan menghalang mereka daripada melarikan diri daripada rumah.

Walaubagaimanapun, Paul hanya menjalani hukuman penjara selama 7 tahun sahaja dan dibebaskan ketika berusia 19 tahun, di bawah jagaan ibunya.

Namun, hidupnya tidaklah seperti orang biasa kerana dia diwajibkan memakai gelang buku lali dan tidak dibenarkan keluar daripada rumah selain daripada ke tempat kerja dan temujanji undang-undang.

Paul perlu memakai gelang buku lali tersebut untuk dijejaki 24 jam sehari, sehingga penghujung Julai 2018.

Bagaimana dia boleh keluar dengan begitu cepat? Ketika berusia 15 tahun, Paul memohon perbicaraan semula dan ketika itu terdapat undang-undang baru terhadap remaja bawah umur, yang berpihak kepadanya.

Pembunuh termuda dalam sejarah moden datang daripada India. Amarjeet Sada berusia 8 tahun ketika itu berasal dari Bihar, India.

Ibu Amarjeet meninggalkan adiknya yang berusia 6 bulan di sekolah tempat dia mengajar dan telah melaporkan kepada pihak polis apabila menyedari bahawa anaknya itu telah hilang.

Pihak polis kemudiannya menemui mayat bayi tersebut berhampiran kampung Musahari. Amarjeet mengaku bahawa dia adalah individu yang membunuh adiknya dengan mencekik.

Tak cukup dengan itu, Amarjeet menjadikan pembunuhan ini lebih ngeri dengan menghempuk kepala adiknya menggunakan batu yang besar sehingga hancur.

Dilaporkan bahawa Amarjeet mengalami masalah psikologi yang membawa kepada pembunuhan adiknya.

Ibu bapanya menyembunyikan perbuatan Amarjeet, sehinggalah dia membunuh mangsa ketiga yang merupakan anak kepada jirannya yang berusia 6 bulan.

Siasatan lanjut juga mendedahkan bahawa Amarjeet mungkin bukan sahaja bertanggungjawab atas 2 pembunuhan tersebut, tetapi juga ke atas kematian sepupunya yang berusia 9 bulan, yang mana adalah mangsa pertama.

Apabila ditanya mengapa dia membunuh, Amarjeet tersenyum dan meminta biskut. Ibu bapanya mendakwa Amarjeet tidak faham bahawa dia tidak dapat memahami antara yang betul dan salah.

Salah seorang daripada pakar psikiatri mendedahkan bahawa Amarjeet adalah seorang yang berasa gembira dengan mencederakan orang lain.

Amarjeet dijatuhkan hukuman di penjara juvana, sehingga berusia 18 tahun dan dibebaskan pada tahun 2016.


Bagaimana Barcelona Kurangkan Kereta Dan Banyakkan Pejalan Kaki

Bagi mereka yang pernah melawati bandar Barcelona, anda pasti tahu bahawa bandar ini adalah antara bandar yang paling tenang di dunia, dipenuhi dengan pasar-pasar, kafe di tepi jalan dan kehidupan jalanan yang penuh dengan orang ramai.

Namun, ia juga tidak terlepas daripada dipenuhi dengan kereta dan tercemar oleh pencemaran dalam masa beberapa dekad yang lalu.

Pada tahun 2014, bandar ini berhadapan dengan masalah pencemaran udara yang sangat serius dan gagal mencapai tahap kualiti udara Kesatuan Eropah.

Kajian menunjukkan bahawa pencemaran udara di rantau ini menyebabkan 3,500 kematian pramatang setiap tahun. Trafik di bandar ini juga menyebabkan pencemaran bunyi yang teruk.

Oleh itu bandar ini telah membangunkan Pelan Mobiliti Bandar, yang direka mengurankan trafik sebanyak 21%. Ia juga dapat mengembalikan bandar ini kepada orang ramai dan juga mengurangkan pencemaran.

Di Malaysia, kita masih tak boleh bersetuju dengan idea bahawa bandar adalah untuk orang ramai. Di bandar seperti Kuala Lumpur, kesesakan disebabkan oleh kenderaan tersangat membimbangkan dan mencetuskan pelbagai masalah.

Pengangkutan awam terutamanya bas sememangnya sukar untuk tiba tepat pada masa disebabkan oleh masalah ini.

Malah, lorong basikal di Malaysia sangatlah tidak praktikal disebabkan oleh ia digunakan oleh mereka yang tidak bertanggungjawab dengan meletakkan kenderaan menghalang jalan.

Jika dilihat kepada pelan baru ini, ia terdiri daripada 300 kilometer lorong basikal yang baru, sistem bas yang diubahsuai dengan akses yang lebih baik dan kerap, lebih banyak ruang hijau dan macam-macam lagi.

Namun, apa yang paling menarik dan cool dalam pelan ini adalah apa yang dikenali sebagai "superblok", sebuah konsep yang dibina oleh Salvador Rueda, direktor Agensi Ekologi Bandaraya Barcelona.

Ideanya sangat ringkas. Ambil 9 blok petak dalam bandar ini dan jalan-jalan di dalam blok ini ditutup kepada trafik seperti bas, trak barang atau kurier, serta mana-mana kenderaan yang bergerak daripada satu bahagian bandar ke bahagian lain harus memandu di luar perimeter 9 blok ini.

Dalam kawasan superblok ini, hanya kenderaan tempatan sahaja dibenarkan masuk dan had kelajuan adalah 10 kilometer sejam. Kawasan parkir di tepi jalan digantikan dengan parkir bawah tanah.

Ini memberikan kawasan yang lebih luas membolehkan wujudnya lebih banyak pasar-pasar dan perniagaan. Lorong di dalam superblok juga dihad kepada lorong sehala, jadi ia tidak mengganggu kawasan pejalan kaki.

Kawasan yang dahulunya dipenuhi kereta kini lebih bebas dan lebih banyak aktiviti jalanan boleh dilakukan seperti pesta dan jualan-jualan.

Ia juga akan menjadikan blok-blok ini seolah-olah perkampungan kecil dan ruang dalamannya dikongsi sama rata oleh penggunaan kenderaan dan kegunaan lain.

Walaupun di Malaysia kita tidak mengimplentasikan sistem blok, namun pelan ini masih boleh dilaksanakan dan tidak terhad kepada bandar yang menggunakan sistem blok sahaja.

Apa yang penting adalah menghalang kenderaan luar dan bas-bas serta trak barang daripada memasuki lorong kecil. Ini mampu mewujudkan lebih banyak kawasan seperti Petaling Street dan Masjid India.

Sekiranya superblok dilaksanakan sepenuhnya di seluruh Barcelona, Salvador menganggarkan bahawa 60% daripada ruang jalan raya yang kini digunakan oleh kenderaan akan berubah kepada penggunaan bercampur, atau bebas kenderaan.

Sasaran mereka adalah superblok ini akan menjadi komuniti yang berbeza, kawasan kejiranan di dalam kejiranan, dengan tadbir urus dan sumber yang sama, setara dengan bandar mikrogrid.

Idea ini ialah superblocks ini akan menjadi komuniti yang berbeza, kawasan kejiranan dalam kawasan kejiranan, dengan tadbir urus bersama dan sumber yang sama - setara bandar mikrogrid, jika anda akan.

Jadi, bagaimana kita hendak mengetahui hasil daripada eksperimen pelan ini? Di barat laut Barcelona terdapat sebuah bandar yang dikenali sebagai Vitoria-Gasteiz yang telah melaksanakan pelan superblok ini sejak tahun 2008 lagi.

Dalam superblok utama di pusat bandar, kawasan pejalan kaki meningkat daripada 45% jumlah kawasan permukaan kepada 74%.

Dan dengan trafik yang semakin rendah, pencemaran bunyi juga semakin menurun daripada 66.5 dBA kepada 61 dBA.

Apa yang paling mengagumkan adalah berlakunya pengurangan pelepasan nitrogen oksida sebanyak 42% dan 32% kurang pencemaran zarah di kawasan tersebut.

Pengurangan penggunaan kereta di superblok memberikan manfaat kepada perniagaan kerana orang menjadi lebih ramai di kawasan tersebut dengan berjalan kaki dan memberi perhatian kepada perniagaan sekeliling.

Pendek kata, pusat aktiviti sosial cenderung untuk terbina dengan sendirinya.

Persoalannya, adakah pelan seperti ini mampu berfungsi dan memberikan kebaikan kepada bandar-bandar di Malaysia terutamanya bandar-bandar yang sesak dan maju?


Chloeia Flava: Ulat Bulu Laut Beracun Dan Berbahaya Yang Menyerang Port Dickson

Bagi yang tidak tahu, baru sahaja tular mengenai ulat bulu pantai yang dilihat kehadirannya di pantai di Port Dickson, Negeri Sembilan.

Mungkin ramai yang tak pernah mendengar atau melihat spesis hidupan laut ini, namun ia adalah sangat berbahaya dan dikatakan sampai ke PD dari Thailand.

Ia kelihatan sangat cantik dan menarik, tetapi jika anda cuba mengambilnya, anda akan berhadapan dengan masalah besar. Menurut laporan, ulat bulu ini telah menyebabkan kematian di Thailand

Ulat bulu laut/pantai atau nama saintifiknya chloeia flava, juga dikenali sebagai "ulat bulu emas" berasal dari keluarga Amphinomidae.

Ulat bulu ini mempunyai badan yang panjang, di antara 7 hingga 10 sentimeter panjang dan 1.8 hingga 2.5 sentimeter lebar, termasuk bulunya.

Warnya di antara coklat kemerahan kepada coklat cerah dengan jalur yang berwarna cerah di bahagian tengah badan. Badan ulat bulu laut terdiri daripada 37 segmen, yang mana setiap satu daripadanya mempunyai ocelli yang jelas.

Ocelli adalah jalur ungu atau gelap dengan garisan putih yang terletak di tengah-tengah bahagian atas badan. Tubuhnya dilitupi dengan duri berkapur atau "setae", yang mempunyai bulu putih, halis, tajam dan sangat beracun.

Bulu pada makhluk sangat berbahaya yang mana jika terkena pada kulit manusia, ia boleh membusuk dan berkudis serta bernanah.

Bulu-bulu tajam yang penuh dengan toksin ini mampu menembusi kulit manusia dengan mudah. Dan jika ulat bulu ini berasa terancam, bulu-bulunya akan "ditembak" dan pecah dengan mudah, melepaskan kandungan toksin ke dalam luka.

Ini akan menyebabkan rasa seperti terbakar, gatal-gatal yang teruk, keradangan dan rasa kebas yang boleh bertahan selama beberapa hari sehingga beberapa minggu.

Dengan kata mudah, bulu pada makhluk sangat berbahaya yang mana jika terkena pada kulit manusia, ia boleh membusuk dan berkudis serta bernanah dengan luka yang teruk jika dibiarkan.

Menurut petua daripada nelayan, jika terkena duri ulat bulu laut ini, gunakan adunan tepung kanji untuk menjatuhkan duri-duri pada bahagian tersebut. Kemudian, segera berjumpa dengan pegawai perubatan untuk rawatan lanjutan.


Mengapa Vitamin Dikelaskan Menggunakan Abjad "ABCDEK"?

Kita digalakkan memakan makanan seimbang bagi mendapatkan khasiat yang diperlukan oleh tubuh kita. Salah satu khasiat penting yang perlu kita ambil setiap hari adalah vitamin, yang boleh kita perolehi sama ada melalui makanan atau minuman serta pil-pil vitamin yang banyak dijual di farmasi.

Terdapat banyak jenis vitamin yang dijual dengan yang paling popular tentulah vitamin C, salah satu makanan tambahan yang kerap dipromosikan sebagai keperluan seharian kita. Banyak sebenarnya jenis-jenis vitamin yang ada, tetapi fahamkah kita kenapa vitamin-vitamin ini dinamakan sedemikian rupa?

Vitamin pada mulanya dijumpai oleh sekumpulan penyelidik yang mengkaji tindakbalas bahan makanan kepada haiwan-haiwan pada tahun 1905. Haiwan tersebut walaupun diberikan makan protein tulen, karbohidrat, lemak, garam serta air, tidak memberi tindak balas positif yang dicari melainkan haiwan-haiwan tersebut diberikan juga sedikit susu dalam diet mereka.

Hasil kajian itu dilaporkan oleh seorang penyelidik bernama Cornelius Adrianus Pekelharing, yang mendapati ada sejenis bahan tidak diketahui dalam susu tersebut yang membantu tumbersaran haiwan-haiwan yang mereka uji serta menyihatkan tubuh haiwan tersebut.

Kajian Pekelharing menjadi asas kepada satu lagi siri ujian yang dijalankan pada tahun 1911 oleh Casimir Funk. Funk berjaya mengasingkan bahan daripada sekam beras dalam bentuk terlarut. Bahan itu kemudiannya diberikan kepada seekor burung merpati yang mengalami masalah saraf dan membantu penyembuhan burung tersebut daripada penyakit itu.

Funk menamakan larutan tulen yang diekstrakkan daripada beras itu sebagai 'vitamine' yang menjadi singkatan kepada perkataan 'vital' serta 'amine' kerana Funk menyangkakakn kandungan larutan itu adalah sejenis bahan berbentuk 'amine'.

Penyelidik mula menyedari wujudnya bahan yang penting kepada kesihatan kita. Bagaimanapun, tugas untuk mengenalpasti jenis-jenis vitamin itu memakan masa yang agak lama.

Individu pertama yang menggunakan abjad bagi menamakan jenis-jenis bahan itu adalah Cornelia Kennedy, seorang penyelidik daripada University of Minnesotta. Kennedy bekerjasama dengan mentornya, seorang penyelidik bernama Elmer V. McCollum. McCollum adalah individu yang bertanggungjawab menemui bahan yang akan dinamakan sebagai vitamin A.

Kennedy menyertai kajian McCollum ketika McCollum dan seorang lagi rakannya, seorang penyelidik bernama Marguerite Davis berjaya membuktikan kewujudan dua jenis bahan berbeza dalam larutan yang sama, yang mampu memberi kesan positif berbeza pada seekor tikus. Kajian mereka mirip kajian lanjutan daripada eksperimen yang pernah dijalankan oleh Casimir Funk.

Larutan yang dihasilkan mereka mengandungi sejenis bahan berasaskan cecair yang membantu merawat penyakit saraf tikus dan sejenis lagi bahan berasaskan lemak yang didapati membantu pertumbuhan tikus tersebut, serta memperbaiki kerosakan pada mata tikus itu.

Tidak mengetahui nama yang sesuai untuk bahan itu, McCollum memilih untuk menamakannya 'Factor A' kerana dia sendiri secara peribadi, membantah penggunaan nama 'vitamine' yang diperkenalkan Funk.

Atas tunjuk ajar McCollum, Kennedy berjaya menyiapkan kajian sarjananya berdasarkan kajian yang dijalankan mereka bersama dalam masa enam bulan.

Kennedy menerbitkan hasil kajiannya dalam jurnal The Journal of Biological Chemistry pada tahun 1916. Dalam kajiannya, kedua-dua bahan yang ditemui McCollum dan pasukannya dinamakan dengan nama berbeza.

Bahan berasas lemak itu dinamakan 'fat-soluble A' dan bahan berasaskan air itu dinamakan 'water-soluble B.'

Berikutan terdapat banyak kekeliruan yang timbul disebabkan penamaan bahan-bahan yang bercampur aduk, seorang profesor bernama Jack Drummond daripada London University College menerbitkan satu cadangan pada 12 Ogos 1920.

Dalam tulisannya, Drummond mencadangkan agar nama 'vitamine' yang diperkenalkan oleh Casimir Funk diubah, berikutan tiada bukti kukuh yang menyokong dakwaan Funk wujudnya unsur 'amine' di dalam bahan yang ditemui.

Walaupun begitu, untuk membuang terus perkataan 'vitamine' daripada digunakan agak sukar, berikutan penggunaanya yang sudah meluas dalam lapan tahun sejak diperkenalkan.

Jadi Drummond mencadangkan penggunaan terma 'vitamin' tanpa menggunakan lagi '-ine' di hujungnya.

Sekiranya cadangan beliau diterima, beliau mencadangkan agar unsur-unsur yang ditemui kajian McCollum iaitu 'fat-soluble A' dan 'water-soluble B' dinamakan dengan nama vitamin A dan vitamin B.

Cadangan Drummond diterima ramai, namun proses penamaan vitamin sendiri mengambil masa yang panjang berdasarkan kajian yang dijalankan. Lima vitamin pertama yang ditemui pelbagai penyelidik dinamakan mengikut turutan dengan abjad A, B, C, D dan E digunakan.

Pada mulanya Vitamin D dipercayai adalah sebahagian daripada vitamin A namun dibuktikan sebenarnya dua bahan berasingan lalu diberikan klasifikasi sendiri.

Vitamin B yang pada mulanya dianggap hanya satu jenis, bercambah ekoran penemuan baru dengan pengenalan vitamin B1 iaitu thiamine dan B2 iaitu riboflavin, selepas dibuktikan sebenarnya mengandungi dua unsur berasingan.

Vitamin B lain yang diketahui wujud adalah B12 (Cobalamin) pada tahun 1926, B5 (asid pantotenik) dan B7 (biotin) pada tahun 1931, B6 (pyridoxine) pada tahun 1934, B3 (niacin) pada tahun 1936 dan B9 (asid folik) pada tahun 1941.

Ketika ini, vitamin yang kita tahu ada hanyalah A, B, C, D, E dan K. Sebenarnya dalam proses hendak menyenaraikan vitamin-vitamin yang ada sekarang, telah pun wujud vitamin-vitamin lain seperti vitamin F, J, P dan lain-lain.

Vitamin-vitamin itu walaupun dikelaskan sebagai vitamin pada mulanya, dibuktikan tidak mempunyai fungsi penting dalam menjaga kesihatan tubuh badan manusia.

Ini menyebabkan kebanyakan vitamin itu digugurkan daripada senarai. Sebagai contoh - vitamin J didapati hanya memberi kesan positif pada tikus belanda. Vitamin L pula hanya membantu tikus betina mempunyai lebih banyak susu badan sementara vitamin P pula hanya berkesan pada tumbuhan berbunga.

Selain dibuang daripada senarai, beberapa bahan lain diberikan klasifikasi baru, dimasukkan ke dalam kategori vitamin B seperti vitamin G yang menjadi vitamin B2 dan vitamin H yang menjadi vitamin B7. Ada juga kelas-kelas vitamin seperti vitamin F yang dilupuskan yang kini kita kenali sebagai omega 3 dan omega 6.

Oleh sebab itulah kini kita hanya ada vitamin A, B, C, D, E dan tiba-tiba terus melompat ke vitamin K.